DegemerStalLevrioùLevrioù 11-15 bloazLunedoù Fañchou\nHome / Levrioù / Levrioù 11-15 bloaz / Lunedoù Fañchou\n« Amañ e vez pout an dud » a soñje Jon, d’an devezh kentañ m’en em gavas e skolaj Armand Robin, o sellet ouzh hailhoned ar c’hlas, Mike, Seb hag o mignoned. Eizh miz goude , koulskoude, ne fell ket dezhañ kuitaat anezho. Desket en deus anavezout an dud, ar re jentil koulz hag ar re zrouk, ar re yaouank koulz hag ar re gozh.\nLunedoù Fañchou quantity\nISBN: 978-2-86824-105-4 Rummadoù : Levrioù 11-15 bloaz, Priz ar Yaouankiz Product ID: 1493\n— Tralalalaleno… Poum Poum… Diroll eo Mike – Michael Bescond – ur wech ouzhpenn. Evel boaz. Bannañ paper, c’hoari e varmouz pa dro ar c’helenner e gein… Ha kerkent ma ya hemañ kuit e tiskouez kaout muioc’h a startijenn c’hoazh. Ha fent. Ha mennozhioù droch. Kroget en deus er skubelenn, pignet eo war an daol, hag eñ da c’hoari Harry Potter, oc’h ober van da nijal. « Amañ e vez pout an dud » a soñje Jon, d’an devezh kentañ m’en em gavas e skolaj Armand Robin, o sellet ouzh hailhoned ar c’hlas, Mike, Seb hag o mignoned. Eizh miz goude , koulskoude, ne fell ket dezhañ kuitaat anezho. Desket en deus anavezout an dud, ar re jentil koulz hag ar re zrouk, ar re yaouank koulz hag ar re gozh.\nRoit an ali kentañ war “Lunedoù Fañchou” Cancel reply


Charente (departamant) - Wikipedia\n352 015 ann. (2019)\n0° 19′ 59″ Reter / 45.833, 0.333\nAr Charente (e galleg hag ent-ofisiel; Charanta en okitaneg; poateveg-santoñjeg: Chérente) a zo un departamant (niverenn 16) e kornôg-kreiz Bro-C'hall, en Angoumois gozh evit ur braz, er rannvro Akitania-Nevez hiziv. Dont a ra an an anv eus ar stêr Charente. Angoulême eo ar pennlec'h anezhañ. Un drederenn eus an departamant a zo en Okitania.\n3 Arondisamantoù Charente\nSavet e oa bet an departamant da heul an Dispac'h Gall, d'ar 4 a viz Meurzh 1790, war dachenn ar broviñs kozh Engoumaes. Adalek henoadvezh uhel ar maen e oa bet annezet avat. Gant pobl ar Santones e oa bet dalc'het kent an aloubidigezh roman. Un departamant artifisiel eo, evel alies evit an departamantoù. Dont a ra al lodenn vrasañ eus an tiriad eus an Angoumois met al lodenn su a zeu diwar ar Saintonge, ha tammoù eus Poatev a zo ivez en norzh, hag eus Bro-Lemojez (March) er biz.\nDepartamant ar Charente hag ar proviñsoù kozh.\nUn tammig en tu-mañ d'un drederenn eus an tiriad a zo er vro okitanek, el lodenn reter. Ar peurrest a zo er vro c'hallek, gant ar rannyezh poateveg-santoñjeg.\nBro okitanek Charente\nArondisamantoù Charente[kemmañ | kemmañ ar vammenn]\nAdtapet diwar « https://br.wikipedia.org/w/index.php?title=Charente_(departamant)&oldid=1863287 »\nKemmoù diwezhañ degaset d'ar bajenn-mañ d'an 14 Gen 2020, da 22:26.


Keñveriadur etre unanennoù gorread\nUnand. SI nesañ\n1 m² 1 m² 1 m²\n1 km² 1 km² 106 m²\nEskemmadurioù gant nann-SI\n2,471 akr 1 ha 104 m²\n107,639 sq ft 1 ha 104 m²\nAn hektar (arouezet gant ha) a zo un unanenn gorread implijet evit muzuliañ gorread an douaroù. Savet eo bet e unanenn-diaz diwar an "ar", un unanenn a zo bet er SI, met n'eo ket mui gwelet evel aparchant d'ar sistem metrik a-vremañ. Renket e vez an hektar evel un unanenn degemeret gant "Kuzuliadeg Etrebroadel ar Pouezioù hag ar Muzulioù" koulskoude. Daoust ma n'emañ ket en SI e vez aotreet ober gantañ p'eo termenet diwar un unanenn SI.\n3.1 Sistem metrik\n3.2 Unanennoù saoz\n3.3 Broioù all\n1 hektar = 100 ar (galleg hectare hag are).\nEz-teorikel eo un hektar gorread ur c'harrez dezhañ pevar c'hostez 100 metr o hirder.\nDont a ra an termen eus hekto (gresianeg evit 100) hag are (galleg tennet diwar al latin arare = arat) gant ur strizhadur (lamet an "o").\nMa vez troet are gant ar, ret eo chom hep meskañ ar ha devezh-arat, hemañ un unanenn gorread implijet e Breizh a-gozh, dezhi ur muzul war-dro 5 000 m², da lavaret eo un hanter hektar.\nImplijet e vez an hektar e meur a vro pa vez kavet e vije diaes implijout an ar (unannenn ofisiel an SI, met re dreut he ment), dreist-holl evit ar gounezerezh, ar c'hoad gounezerezh, steuñvadur ar gêrioù ha, dre vras, kempennadurezh ar spasoù.\nEr broioù angl-ha-sakson (dreist-holl Kanada, Breizh-Veur ha Stadoù-Unanet) e vez implijet kalz an unanennoù gorread saoz (yard karrez, akr), met unanennoù gorread an SI ivez.\nEskemmadurioù[kemmañ | kemmañ ar vammenn]\nUn hektar a zo kevatal gant\nSistem metrik[kemmañ | kemmañ ar vammenn]\n10 000 metr karrez = 100 metr × 100 metr (10 000 kantarad)\n1 hektometr karrez (ur c'harrez dezhañ kostezioù 100 metr o hirder)\n0,01 kilometr karrez\nUnanennoù saoz[kemmañ | kemmañ ar vammenn]\n2,471 053 8 akr etrebroadel\n2,471 043 9 akr SUA\n107 639 square foot\n0,00386 102 mile karrez\n15 mus (Sina)\n10 dunam pe dönüm (Reter-Nesañ)\n10 stremmata (Bro-C'hres)\n6,25 rai (Thailand)\n1 cho (Japan)\n↑ Y. Levot-Becot, Kentelioù war al labour-douar, « Office Central », Landerne, 1932, p. 7\nAdtapet diwar « https://br.wikipedia.org/w/index.php?title=Hektar&oldid=1899810 »\nKemmoù diwezhañ degaset d'ar bajenn-mañ d'an 8 Ebr 2021, da 14:58.


Buhez ar Sent/1912/Per-Mari-Loeiz Chanel - Wikimammenn\nBuhez ar Sent/1912/Per-Mari-Loeiz Chanel\n◄ Melani Per-Mari-Loeiz Chanel Modez ►\nSeitekvet devez a viz Du\nAn den eürus Per-Mari-Loeiz Chanel\nKentan merzer an Oseani (1803-1841)\nPer-Mari-Loeiz Chanel a oa ganet en Cuet, eskopti Belley, an 12 a viz gouere 1803. Mab oa da C’hlaoda ha da Vari-Anna Sibellas, daou gristen eus ar gwellan.\nE vamm, evel eleiz eus ar vugale savet en blaveziou an dispac’h, ne ouie na lenn na skrivan, mes anaout ha heuilh mat a rê he relijion, ha lakat a rê doujanz Doue da ren en he zi. An dud a veze ganti o serviji oa arabad d’eze lavaret eur gomz treuz, ha chom hep mont d’an ofisou d’ar zul ; ar re aneze ne blegent ket d’ezi war an daou boënt-se, n’o dije nemet mont elec’h-all.\nPerig ne ouie ket c’hoaz lavaret eur ger, ha dija oa desket d’ezan gant e vamm ober sin ar groaz ; dre ma kreske en oad, e tesked d’ezan e bedennou hag e gredennou. Pa oe bras awalc’h, ec’h eas d’ar zul d’an iliz, gant e gerent ; bemde e karje bezan gallet mont d’an oferen, mes re bell e oa diouz ar bourk ; evit en em zigoll, e kemere plijadur o tesrevel er ger al lidou en dije gwelet ober en iliz.\nHenvel oa ouz eun êl, hag an holl e gare. Da seiz vla, e vicher pemdeziek oa mont da vesâ al loened : « Red e vije d’in neuze, e lavaro divezatoc’h, sevel abred. Ma mamm, devot ha mat evel ma oa, a c’houlenne diganin bepred, arôk mac’h een eus ar ger, ha lavaret am ije ma fater. Hag e poken d’ezi evel evit kaout he bennoz. Lakat a rê ouz ma brec’h eur baner vihan, a veze enni ma lein. Gourc’hemen a rê d’in bezan fur, hag ec’h en laouen en hent, gant ma c’hi bras, a zikoure ac’hanon da ziwall ma loened. Evit e zigoll eus e boan, pa deue heur ar pred, e kave e lod em faner. »\nPerig a zave ôteriou bihan hag a-wechou, zoken, e prezege da vugale e oad. Epad an hanv, e tigase gantan bemde eur vriad bokedou, da lakat en harz skeuden ar Werc’hez e taouline diraki, mintin ha noz, da lavaret e bedennou.\nDa unnek vla, person Kras, an ôtrou Trompier, a gavas anezan eun devez war an hent, hag o welet e zoare chentil ha speredek, en em ginnigas d’e gerent evit rei kenteliou d’ezan. Per-Mari a yeas neuze da chom da di an ôtrou Trompier, hag en em roas a galon d’ar studi. Evit diskuizan diouz e labour pemdeziek, e lenne lizeriou Breuriez ar fe, hag an dra-ze a lakas da ziwan en e galon ar c’hoant da vont da visioner.\nTer mammen an eürusted\nDoue eo an hini a sklerijenn pep den o tont er bed-man : Doue eo ive an hini a laouenna pep den, hag evit laouennât an dud, en deus laket ter vammen a eürusted da darzan en o zouez : ar gêr, ar beleg, al labour.\nI — Ar gêr ! na pebez c’houek ! Eno eman an tad ; eno eman ar vamm ; eno eman ar re hon c’haras ; eno eman ar re a garomp.\nEürusted eur c’hrouadur a dle bezan er gêr. Ar gwennilied a lavarer a ya d’an diskar-amzer d’ar broiou tomm, ha pa zizroont er vro-man, ec’h eont adarre d’o c’hêr goz.\nTud yaouank hag a renk tec’hel diouz ho pro, karet ive dizrei alïes d’ho kêr goz. Karet ho kerent. Nag a dreo o deus dioueret ha n’ouzoc’h ket, evit n’ho pije diouer eus a netra ! Nag a boan o deus gouzanvet evit m’ho pije nebeutoc’h ! Oh ! ma staget ho kalon en eun tu bennak, staget-hi ouz an oaled en em vod endro d’ezi bemde, diouz an noz, ar re holl a garet, evit diskuizan, kontan, lenn ha pedi.\nII — Ma chom ho kalon en eun tu bennak, oh ! ra chomo en ti ar veleien santel-ze, a gar ac’hanoc’h, a glask ho mad, a ve ken laouen o rei digemer d’ec’h bep gwech mac’h êt davete, a gemer peurz en hoc’h anken hag en ho lenevez !\nAr beleg eo Doue war an douar. Evidoc’h e chom noz-de er barouz. Pa vezo strafuilh en ho kalon ha tenvalijen en ho spered, êt davetan. Da gaout piou ec’h efet ken ?\nGant ar beleg eman ar c’homzou a gas an den d’ar vue a bado da viken !\nIII — Trede mammen eürusted an den war an douar-man eo al labour. Karet labour ar c’horf. El labour eman ar yec’hed hag ar furnez. Den n’eo dispanset diouz al labour.\nKaret labour ar c’horf. Arabad, koulskoude, e teufe betek ober ac’hanoc’h eul loen-labour hepken. Karet ive labour ar spered. Deskadurez ho peus ezom war ho relijion. Penôs he c’harfet ma n’he anavezet ket ? Piou a garas biskoaz eun dra heb e anaout ? Deskadurez ho peus ezom var ho pro ha war an dud galloudek o deus, goude Doue, poaniet da ôzan anezi ken kaer, evidoc’h hag evit ho pugale. Deskadurez ho peus ezom war ho micher. Loden ar c’horf, en eur vicher, a zesker buhan awalc’h ; mes loden ar spered n’eo ket an holl he goar, ha koulskoude eo an hini he deus ar muian talvoudegez.\nAr gêr, ar beleg, al labour a rê war an douar-man plijadur ho tud koz a zo breman er baradoz : ha c’houi, ma fell d’ec’h en em gaout el lec’h m’emaent, a renk bale war o roudou.\nAdtapet diwar « https://br.wikisource.org/w/index.php?title=Buhez_ar_Sent/1912/Per-Mari-Loeiz_Chanel&oldid=38438 »\nKemmoù diwezhañ degaset d'ar bajenn-mañ d'an 9 Gou 2012, da 11:14.


Pevare pennad — II - Wikimammenn\nPevare pennad — II\nR. Prud’homme, 1903 (p. 110-114)\n◄ ’N eur arruout en Jerusalem : luiasen kirri ; redadek Ti-disken Itron-Varia-Frans. — Ouz taul War eun dro ’trezek ar Be-Santel. — Banniel Gwengamp. — *Kannad Frans ►\nTi-disken Itron-Varia-Frans. — Ouz taul.\nKouent Itron-Varia-Frans a zo e-mæz ar gær gloz, etre an hanter-noz hag ar c’huz-heol ; eno ’tleomp bean digemeret.\nEur gouent-all a zo c’hoaz en Jeruzalem, ec’h hall ar belerined disken enni evel en eun hostaliri : Kasa Nova, da laret eo « ti neve », en italianek ; dalc’het eo gant menec’h sant Fransez.\nAboue dek ’la zo m’eo digor hini Tado an « Assomption », e plij muioc’h d’ar Fransizien en em dennan enni, en *damani m’eo an Tado-ze euz Bro-C’hall i o-unan. Sant-Franseziz, int, a zo, ar peurvuian, euz an Itali, ’pez na vir ket oute d’ober digemer mad da gatoliked ar broio-all.\nTost da dri c’hant ec’h omp ha, koulskoude, e zo en hon hostaliri lojeiz frank evidomp holl ; ha lojeiz kaer ! Mein menerez a liou gwenn a zo oc’h ober anei, hag i labouret gant *aked. Savet eo e giz an Europ, nemet e zo warni eul leur doen evit dastum an dour glao.\nN’eo ket c’hoaz peurachuet : gortoz a rer evit se ma teuio aluzenno a-beurz ar belerined ’vel e zo deut evit sevel ar pez a zo græt.\nDa vihanan, gellout a rer laret eo bet impliet mad o arc’hant.\nE tu-hont d’ar c’hamcho ha d’ar zalio braz ac’h er enne ’vit dibri, pe ’vit skrivan, pe ’vit ober eun diskwiz, e zo aman eur chapel vraz hag eur chapel vihan : homan ’zo savet enni eur vreuriez a neve zo ’vit diboanian an anaon : enni, dreist-holl, e plijo d’imp mont da gauzeal gant an Aut. Doue.\nKentan læc’h en em gavomp holl unaned ennan eo ar zal da dibri : eno eo servijet meren d’imp war-dro eun heur.\nKomzet d’in euz eur pred ’vel heman ha ’vel ar re hon deuz da gemer aman. Nan eo ket avad ar meujo a ro d’ean e dalvoudegez : daoust d’ar c’hig da vean auzet gant gouiziegez, koulskoude e stourm a-wejo ouz ar c’hos dent, gant a zech ec’h eo. Ha neuze, d’ar c’houlz-man euz ar bla, na ve ket kavet aman a gik loue ; bevin ha maout bep pred. *Dam c’hoant am euz da laret an euz greet an Tad pourveer ’vel eur burzud p’an neuz gellet danzen da dri c’hant pautr, epad dek de, peadra da dibri e giz an Europ. Nebeutoc’h a reuz an nije bet, mar hon dije debret e giz ar Siri : aman e tebrer nebeud a gig. Freuz, treo bleudennek ha bara a ve a-wejo savet heb goell ha poac’het dindan al ludu, setu bevanz tud ar vro-man ! Ar gwin ’zo difennet d’ar re a heuilh lezen Mahomet. Ha, koulskoude, e rer gwin dre aman. An hini a evomp a zo euz Bethleem, gwin hag a zav d’ar penn. — « Gwin treitour, eme an tad Bailly ; dioallet dioutan, laket dour ennan ; pe anez o c’hoario d’ac’h ouspenn eun dro. »\nYa ! danve ’zo ennan ’vel na gaver ket er gwin a evomp en Breiz ; mes, c’hoaz eur wech, n’eo ket an evaj nag an debraj a lak stad ennomp pa vemp aman ouz taul. Kement-man eo : epad ar prejo, ar re a zo ouz ar memez bro en em gav unanet evel breudeur ; rak na n’euz nemet eur bevanz evit an holl ha bep-hini en em lak ouz taul ’læc’h ma kar. Eun dudi ’vo evidomp kauzeal etrezomp Breiziz euz ’pez hon devo gwelet pe glevet ’raug ar pred. Nag a wech ive, o Breiz karet, o tigoueo d’imp komz neuze ac’hanoc’h hag euz ho pugale, dreist-holl euz ar re a dougomp e kreiz hon c’halon hag hon deuz lezet er gær ! Gwengamp, Lannuon, Plounerin ha Lanrodek, ho hanoio, ouspenn eur wech, an euz bet nijet a-uz da daul Itron-Varia-Frans !\n’Pez c’hoaz hag a lak anomp da gavout gwelloc’h hon fred eo gwelet penauz e servijer anean. Pemzek pe c’hwezek kloarek yaouank, enne danve leaned, a zo karget euz ze : o zello *aketuz a goue dre holl, ’vit na vanko netra en læc’h e-bed.\nBepred int seder : mar gint skwiz, ober ’reont diouz hen koach. Ha skwiz, a dra zur, e tleont bean a-wejo ; rak int ive, da vihanan darn dioute, a dle ambroug ar belerined du-man ha du-hont, bep-hini gant e strollad, ’vel eur pautr araug, ha displegan d’imp doare pep tra. Daou pe dri anê war ar marc’had, a gavo c’hoaz amzer aoalc’h evit skrivan eur zon bennak a vo kanet d’imp bep noz, goude koan.\nHini ’bed anê, siouaz ! na oar hon brezonek. N’int ket evit lenn ’pez a skrivan aman. Koulskoude e vefen diannaoudek mar na gouefe ket aman evite euz ma fluen ar gir « trugare ! »\nAdtapet diwar « https://br.wikisource.org/w/index.php?title=Pevare_pennad_—_II&oldid=104511 »\nKemmoù diwezhañ degaset d'ar bajenn-mañ d'an 21 Gou 2017, da 12:56.


Ìosaigh - Wikipedia\nÌosaigh gwelet eus enez Sgitheanach.\nÌosaigh (e gouezeleg Skos ; Isay e saozneg) zo unan eus an Inizi gall tostañ e Bro-Skos.\nEmañ er gwalarn da enez Sgitheanach. En em astenn a ra war ur gorread 0,6 km² ; tapout a ra 28 metr a uhelder d'ar muiañ.\nDont a ra anv an enezenn eus an norseg : ise-øy, a dalveze kement hag "Enez ar Skorn".\nEn XXvet kantved e oa meur a zek den o chom en Ìosaigh. Met goude an Highland Clearances ez eas an holl annezidi kuit, ha lezel o flas gant deñved. Aspadennoù eus un nebeud tiez a c'haller gwelet c'hoazh.\nEr bloavezhioù 1980 e oa perc'hennet Ìosaigh gant ar c'haner Donovan. Abaoe 2005 emañ, asambles gant Na h-Eileanan Ascrib ha Loch Dhùn Bheagain (Dunvegan), war aod Sgitheanach, en un tolead Natura 2000.\n↑ Iain Mac an Tailleir, "Gaelic Placenames", lodenn F-J, p. 67\n↑ European Environment Agency (en)\nAdtapet diwar « https://br.wikipedia.org/w/index.php?title=Ìosaigh&oldid=1978886 »\nKemmoù diwezhañ degaset d'ar bajenn-mañ d'an 6 Meu 2022, da 12:16.


Breizh Biodiv, an diazezadur breizhat gouestlet da warez an endro · Région Bretagne\nDegemer > Hor c’heleier > Breizh Biodiv, an diazezadur breizhat gouestlet da warez an endro\nD’ar Meurzh 15 a viz Kerzu, Loïg Chesnais-Girard, prezidant Rannvro Breizh, ha Nicolas Hulot, prezidant a enor an Diazezadur evit an Natur hag an Dud (DND) o doa roet lañs d’an diazezadur Breizh Biodiv, dindan gwarez an DND. Graet eo Breizh Biodiv evit buanaat an treuzkemm ekologel e Breizh, ha souten a ray ar raktresoù lec’hel evit mad an holl abalamour da wareziñ ar vevliesseurted ha danvez an natur.\nBuanaat ar cheñchamantoù emzalc’h a-hiniennoù hag a-stroll\nGwareziñ ar vevliesseurted war zouar ha war vor, kaout dour mat ha gwareziñ ar meteier anezhañ, adreiñ tachennoù d’an natur pe d’ar c’hoadeier, sachañ evezh an dud war an endro ha deskin anezhañ dezho, labourat asambles gant keodedourien all … niverus eo al luskoù e Breizh, hag ar re o deus raktresoù ivez.\nMennet eo Breizh Biodiv da souten an oberoù hep pal kenwerzhel evit mad an holl, pegen liesseurt bennak e vefent, e-sell da vuanaat treuzkemm an endro e-tal ar prez a denn d’an hin. Bez’ emañ en un argerzh dengarour oberiat.\nWar-zu ur “mesenerezh evit an endro”\nDibar eo Breizh Biodiv rak kevredañ a ra oberourien publik ha prevez, en o zouez mesened kentañ evel EDF, ENGIE hag ARKÉA, gant tud hag a ren raktresoù evit mad an holl evel ar c’h-KBNE (Kevre Breizhat Natur Endro), ar C’hevre gwareziñ al laboused (KGL), Abibois peotramant un aozadur publik evel an OBK. Bez’ ez eus ken-diazezerien all ouzh ar stern (bankoù, strolladoù industriezh ar boued, tolpadoù kêrioù…) hag emeur ivez o sevel kevelerezhioù barregezhioù gant an OBK (Ofis broadel ar c’hoadeier) hag ar Strollad Ar Post. A-hend-all e peder strollegezhioù Breizh da gemer perzh e Breizh Biodiv.\nKlask a reer gwriziennañ en tiriad ur « mesenerezh evit an endro » abalamour da vont diouzh cheñchamant an hin hag ivez da zousaat e efedoù ha da wareziñ ar vevliesseurted hag an danvezioù. An arc’hanterien a c’hallo pe reiñ arc’hant d’an diazezadur nevez dre vras, pe arc’hantañ un tiriad pe ur raktres difer.\nUr benveg arc’hant nevezus\nPa vesk arc’hant publik (45%) hag arc’hant prevez (55%), ar stignad skoazell-se a glask desachañ bed an embregerezhioù, d’an oberourien-se da labourat asambles gant ar Rannvro evit an treuzkemmoù e Breizh, ha gant-se d’ober ma vo-hi neptu a-fet ar c’harbon. Pa oa bet krouet an diazezadur e oa bet roet 200 000 € dezhañ, ha mennet eo da dizhout 600 000 € ac’hann da fin 2021 gras d’un efed « loc’henn ».\nLañset eo bet ar raktres-se gant ar Rannvro, ha divizet ez eus bet lakaat Breizh Biodiv dindan gwarez an Diazezadur evit an Natur hag an Dud e-pad 5 bloaz. Brudet eo hennezh evit e vailhoni a-fet an treuzkemm ekologel hag evit e engouestl e-pad 30 vloaz e-kichen oberourien an dachenn. Karget e vo da verañ an arc’hant a vo dastumet.\n5 tachenn briorek\nDa gomañs ne vo nemet ar strollegezhioù hag ar c’hevredigezhioù a c’hallo kemer tro eus an diazezadur Breizh Biodiv. Choazet e vo al luskoù dre c’halvoù da raktresoù ha galvoù da ginnigoù. Lañset e vint lerc’h-ouzh-lerc’h er mizioù da zont ha tennañ a raint da zalc’hoù rannvroel :\nPlantañ evit an amzer da zont\nOber evit ar vevliesseurted\nOber evit gwareziñ an dour\nEn em ober diouzh tommadur an hin\nBodañ ar geodedourien\nUr galv kentañ da raktresoù diwar-benn ar vevliesseurted hag ar c’hoadeier a vo kinniget adalek miz Genver 2021. Gantañ e c’hallor plantañ 5 milion a wez e Breizh ac’hann da 2025, ha daougementiñ evel-se ar palioù bloaziek lakaet gant ar programm Breizh Forest Koadeier. Gallout a ray an diazezadur kemer perzh e kement-se dre ur c’hevelerezh gant an OBK\nUn engouestl Breizh COP\nPa oa bet aprouet gant ar Rannvro e miz Gouere an engouestl « bevliesseurted ha danvezioù », he doa adkadarnaet he frioriezhioù a-fet gwarez ar meteier, kalite an dour hag an danvezioù naturel, hag he skoazell d’ar frammoù ha d’ar stignadoù a sikour an dud da gompren a-stroll e-barzh kement-se.\nPa roer lañs d’an diazezadur Breizh Biodiv en em gaver e lusk Breizh COP, en-dro da dalvoudoù diazez ar genskoazell, an engouestl, skiant an traoù graet a-stroll, an digorded hag an ijin.


formation continue – Scop Roudour\nDeoc’h da c’hoari evit gounit ur staj hañv ! A vous de jouer pour gagner un stage d’été !\nLaouen e vefemp o c’houzout ho c’hoantoù hag ezhommoù stajoù brezhoneg evit an hañv 2021 da c’hellout kinnig deoc’h hor gwellañ roll. Evit se e kinnigomp deoc’h ur c’hoari. Trawalc’h eo respont d’ar goulennoù a-raok ar 6 a viz Kerzu 2020 evit kaout ur chañs da c’hounit (ur respont dre zen). Tennet e vo tri […]


Bannieloù Stadoù ar bed war vor - Wikipedia\nBroioù 'zo o devez bannieloù dishañval war zouar ha war vor (pe war zour: stêrioù, kanolioù, lennoù...). E yezhoù 'zo memes ez eus pep a c'her evit an degouezhioù-se. E saozneg e vo lavaret flag evit ur banniel, met war vor e vo lavaret ensign. Hañval eo e galleg pa vez lavaret drapeau war an douar, ha pavillon e bourzh ur vag.\nAmañ ne vo roet nemet ar bannieloù-listri sivil a zo dishañval diouzh an hini a zo en implij war zouar. Evit ar bannieloù brezel war vor, kit da welet: Bannieloù ar morluioù.\nGwelet ivez Bannieloù Stadoù ar bed\n1 Bannieloù sivil war vor\n1.1 Bannieloù gwall zishañval diouzh hini an douar\n1.2 Banniel broadel lakaet ouzh konk\n1.3 Bannieloù dishañvalik\n2 Bannieloù Stad war vor\nBannieloù sivil war vorAozañ\nBannieloù gwall zishañval diouzh hini an douarAozañ\nBanniel broadel lakaet ouzh konkAozañ\nE broioù 'zo, dreist-holl er reoù a zo bet e dalc'h ar Rouantelezh-Unanet, e vez lakaet ar banniel broadel war zouar ouzh konk ur banniel ruz.\nAostralia, Fidji ha Zeland-Nevez a cheñch liv maez o banniel (ruz e-lec'h glas)\nBroioù a laka un tammig kemm hepken. Pe lakaat ardamezioù ouzhpenn, evel ma ra Italia ha Polonia, pe, er c'hontrefed, lemel kuit o ardamezioù, evel ma ra Spagn, pe ar Stadoù bet e dalc’h Spagn gwechall (Suamerika).\nEvit broioù all avat eo gwall zister ar cheñchamant. Ne vez cheñchet nemet kenfeur ar banniel. Evel Suis da skouer: karrez eo war zouar, ha hirgarrezek evit ar bigi hag al listri.\nBannieloù Stad war vorAozañ\nE broioù 'zo e vez lakaet kemm er bannieloù implijet gant an aozadurioù Stad pe ofisiel. E meur a vro evel en Alamagn, en Aostria, Belgia, e Finland e vez lakaet an ardamezioù e-kreiz, hag e Skandinavia e vez graet alies gant bannieloù “lost-pik”. Er Rouantelezh Unanet eo glas ar banniel (padal eo ruz evit ar siviled).\nAdtapet diwar « https://br.wikipedia.org/w/index.php?title=Bannieloù_Stadoù_ar_bed_war_vor&oldid=1467209 »


Ar c’henta Miz Mari/Ar Verc’hez ganed - Wikimammenn\nAr c’henta Miz Mari/Ar Verc’hez ganed\nF. Hallégouët, 1868 (p. 10-16)\n◄ Ar Verc’hez conceved pur a neat diouz ar pec’hed Ar Verc’hez ganed Ar Verc’hez cassed d’an templ ►\nAN EIL DERVEZ\nAr Verc’hez ganed\nVar a verc deomp sant Epifân ha sant Germen, tad ha mam ar Verc’hez a en em dennas, an tad var ur menez deza, e leac’h ne vize nemeta e- unan, da ober pinijen epad daou- ugent dervez ; ac e mam a ieas en e jardin, da bedi Doue, evit ma vize mam da un c’hrouadur a dlie beza consacred deza. Un Eal a deuas da rei da anaout dezo o divize ur c’hrouadur. Pa oa deuet eta ar mare merked, ma tlie ar Messias, Salver ar bed, dont var an douar, Mari a deuas er bed. An eiz a Vengolo eo e teuas var an douar. Ar re goz, a rum-da-rum, a lavare oa an deiz-ze ive eo oa bet croued Eva er Baradoz great var an douar d’an daou zen kenta.\nAr joa a zigassa ar Verc’hez ganti\nAr Verc’hez o c’henel, a zo ar verelaouen, steredenn an deiz o sevel, da verca edo eol ar Baradoz o vont da zevel, da zigass ar joa var an douar. Tad ha mam ar Verc’hez a zo er joa, rac pa eo ganed Mari, eo ganed an ini a rai enor Jerusalem, joa an oll : joa d’an dud santel, rac ur Rouanez ac ur Vam a zo ganed dezo ; joa d’ar bec’heurien baour, rac un Anterourez ac un Alvocadez etre Doue ac ii, a zo ganed. Mes c’hui, e pe du emaouc’h. Ac e veec’h e renc ar bec’heurien, bezit er joa : un Alvocadez a zo ganed deoc’h. Diouallit evelato na veec’h re zievez : Mari n’e d-euz na galloud na bolontez da zavetei ac’hanoc’h ebdoc’h. Mar emaôc’h e renc ar re e gras Doue, ôc’h euruz ; mez evit beza atao euruz, dalc’hit mad da garet Doue. Lacait Mari da c’henel ive en ho calon ; eno eo e c’houlenn loj diganeoc’h, er c’havel-se eo a fell dezi beza lakeat ganeoc’h. Ho calon d’in, emezi, digorit d’in ho calon. Eleac’h digori ho calon da Vari, diouallit da betra e digorfec’h ?\nAr Verc’hez o c’henel a lacja ar joa betec er Baradoz, eleac’h m’ema an oll joaiou. O ! pebez euruzdet, gallout lacaat muioc’h c’hoas a joa en Ee ! Creski joa an Dreindet ! Creski joa ac eurusdet an Aotrou Doue ! Mari e d-euz bet an eurusdet-se, o tont var an douar. Mar c’hoantaït ho pezo ive, e crescoc’h ive joa an Aotrou Doue ; n’oc’h euz nemet sevel eus ar stad a bec’hed, evel pa veec’h o c’henel a nevez, dre ar c’heuz d’ho pec’hejou ; rac muioc’h a joa a vezo er Baradoz evit ur pec’heur a rai pinijen, eget evit naontec-ha-pevar-ugent den just, ha n’o d-euz izom ebet da ober. Perac eta revuz ar joa-ze deoc’h ha da Zoue ? Sellit ! Delc’her ar pec’hed ganeoc’h, a zo delc’her ur bourreo : biken n’ho pezo guir joa ebed, endra ma vezo ganeoc’h.\nAr Verc’hez a oe roed dezi gant e c’herent, ervez a oa bet discleried dezo a-berz Doue, an ano Mari. Mari, an ano-ze a ra joa d’an Elez, a gonsol an dud en o foaniou, ac a laca en erevent da grena gant spont. Goude ano Jesus, n’euz ano all ebed ac en defe kement a zousder vertuz. O Mari ! bezit evidomp Mari, ac ez aïmp d’ar Baradoz.\nResped atao da ano ar Verc’hez Vari ! Pa deui ur guall-zonj bennac deoc’h, pa vezoc’h nec’hed, en oll danjerou galvit Mari da zont.\nAn ano Mari.\nResped atao da ano ar Verc’hez ! Sant Charlez n’en lavare morse eb ober ur stouic-penn, e-c’hiz m’eo ar c’hustum da ober, e pedennou an Iliz, pa lavarer an ano-ze, evel ma reer da ano Jesus-Christ, ha da ano ar Zant a reer gouel en enor deza. Amzer zo bet, e meur a leac’h e touget kement a resped d’an ano Mari, m’oa difenn da rei an ano-ze da verc’h ebed, gant aoun rag disenori ano Mam Doue. Sant Stefan, rone Hongrii, eleac’h lavaret e ano d’ar Verc’hez, a lavare anezi an Itron Vraz, ac e zujidi a gemere scuer diouta ; ha pa vize lavared an ano Mari, e stoue atao, da ober enor da un ano ken din. Ur roue, e Spaign, var nez dimezi, a zivizas, a-grenn, ne vise ket roed an ano Mari d’an ini a dlie beza e bried. Casimir, roue Poloign, a zivizas ive ma vise roed un ano all, eleac’h an ano-ze, d’an ini a oa c’hoant da rei deza da bried. Ma teuas ar c’hiz, er vro-ze, ne vise mui roed ano ar Verc’hez da verc’h all ebed ; ac eno e kendalc’has ar c’hiz-se. Brema e roer stanc an ano Mari er vadiziant ; en aviz ma vezo ar re a vadezer evel muioc’h dioualled gant ar Verc’hez. Gras dezo, da viana, da veva e-doare ma tere ouz tud a zoug un ano ken caer ac ken nobl.\nAdtapet diwar « https://br.wikisource.org/w/index.php?title=Ar_c’henta_Miz_Mari/Ar_Verc’hez_ganed&oldid=87539 »\nKemmoù diwezhañ degaset d'ar bajenn-mañ d'an 4 Ebr 2016, da 18:06.


N'OMP KET DISEBLANT...\nGant Odiseia ar Gerioù er bloaz-mañ ez eus pledet gant nac'hañ an diseblanted ha sachet eo bet hon evezh p'hon eus gwelet e c'hellemp kemer perzh e brezhoneg. Neuze, ne oant ket diseblant ouzh hor yezh... Deomp e-barzh ar jeu eta !...\nBRUDAÑ HOR C'HLEWELED !\nUr pennad a-zoare gant an Télégramme diwar-benn hor c'hevelerezh gant Daoulagad Breizh hag an departamant. Poent deomp kaout ur gazetenn bemdeziek e brezhoneg !\nKROASHENT AR MICHERIOÙ 2013\nGant Adelaïde, mezegez-loened Eskemm stank ha frouezhus ivez etre an dud a vicher deuet da leurenn Glenmor da zisplegañ e brezhoneg d'hor skolajidi 3de (181) o micherioù. Enskrivet e oant gant pep a zaou zen a vicher ha frankiz o deveze...


66 641 pennad emeur o sevel bremañ e rann vrezhonek an holloueziadur.\nDoare ar 1añ a viz Mae 2019 ha Keleier ar vro.\n22 a viz Ebrel : kren-douar en enez Luzon, e Filipinez.\n21 a viz Ebrel : dilennet eo Volodimir Zelenskiy (skeudenn) da brezidant en Ukraina.\n21 a viz Ebrel : e Sri Lanka ez eus lazhet ouzhpenn 250 den e gwalldaolioù dirak ilizoù ha letioù.\n10 a viz Ebrel : embann a reer al luc'hskeudenn gentañ eus un toull du, tennet gant an Event Horizon Telescope.\nWar gresk e talc’h ar Wikipedia brezhonek da vont, ha tremen 66 600 pennad zo bremañ. Er 79vet renk emaomp bremañ e-touez ar raktresoù Wikipedia , evit an niver a bennadoù, etre ar banglaeg hag ar piemonteg. Evit gouzout hiroc'h : An Deizlevr.


Notennoù a-zivout ar sturyezhañ.\nle : 24. 04. 2007 [02:31]\nKIS-275 – Notennoù a-zivout ar sturyezhañ.\n(GE da GC – 28 07 83)\nKemmañ a ra ur yezh dre berzh strivoù ar yezherion da azasaat o lavar diouzh an amveziadoù ma reont gantañ.\nLiesseurt an amveziadoù-se oc’h enderc’hel ar yezherion da azasaat o lavar :\n– darvoudoù politikel ; selout da skouer pezh a c’hoarvez gant yezhoù an alouber hag an aloubed, yezh an aloubed o vont betek steuziañ ha yezh an alouber degemeret ha distreset gant an aloubed :\n–\tdedroadurioù kevredadel ; diorreadur ar vuhez sevenadurel o treuzfurmiñ ar yezh ma c’hoarvez, steuziadur ar begennoù yezher o tisleberiñ ar yezh\n–\tdarvezadurioù armerzhel ; da skouer, levezon an amerikaneg war holl yezhoù ar bed ;\n– diorreadur ar c’halvezerezh hag ar ouezoniezh ha, da heul, ar.reverzhioù er stuzegezhioù ha, dre se, er yezhoù.\nRe alies, an doare da zezrevellañ ar c’hemmoù c’hoarvezout er yezhoù n’eo ket feal, rak ne lak ket war wel e c’hoarvez pep kemm dre ur striv a-berzh ar yezher da azasaat e lavar. An aloubed a striv da berc’hennañ yezh an alouber — houmañ ne sank ket ennañ dre nerzh evel ur c’hleze e-barzh ur peultrin. Mar bez destrizh, emañ e lec’h all.\nAl lusked-diazez er c’hemmoù yezh eo enta an azasaat al lavar. Dav eo diouzhtu ober anv eus ul lusked all o tont da gevosodiñ gantañ, a rin anezhañ an damant d’ar yezh he-unan. Displegañ a ran dre un nebeut skouerioù. An divroer, troker yezh dre redi, zo gantañ al lusked kentañ en e varr : azasaat a ra e lavar dre erlec’hiañ ur yezh nevez ouzh e yezh ; e-se, koll damant d’e yezh. Heñveldra, ar brezhoneger o tiskleriañ : “ Paotred ar syndicat ’ni eo a ra grève ”, a striv a dra sur da azasaat e lavar hep damant ebet d’e yezh. Koulskoude ez eus un eskem a zamant d’ar brezhoneg o spurmantañ gant an hini a zistag : “ Ar sindikajoù ’ni eo [... ] ”. Un tamm brasoc’h evel just e vo an damant-se pa zougo ar yezher da lavarout : “ Ar c’hweluniadoù [...] ”.\nPenaos ober meiz war an damant d’ar yezh ? Petore stign zo dezhañ ? Respont a ran : ar youl da zerc’hel ar yezh evel ur gevanenn. Ar youl-se a gavomp en emzalc’hioù a anavezomp, ken enebek hag ar re a arouezimp dre A ha B : A o koleziñ an teodyezhoù henvoazel rak eno hepken emañ ar yezh en he furm diles hag anterin (dreist-holl mar en em aviz da harpañ war dezennoù ar strukturelourion); B oc’h erbediñ atoriñ kement ger brezhonek testeniet abaoe an amzerioù koshañ, rak kevanenn ar yezh n’eo ket hepken diouzh ar vent kevadegel, met dreist-holl diouzh ar vent amzerel treadegel. Skiant kevanelezh ar yezh zo kevanek ouzh an emskiant yezher. he merzhout a reer gant tud al luskadoù yezhel, met ivez gant an den war ar straed : an hevelep kenvroiz o leuskel : “ Paotred ar syndicat ” a ray goap a-walc’h eus o c’henseurted pa zeuy ganto bommoù heñvel.\nSkiant ar gevanelezh avat zo ur skiant dall ; diseurted an emzalc’hioù lusket ganti, hag o amoedigezh, a ziskouez e ranker mont donoc’h. Tro hor bo d’e ober, a gredan, dre an arselladenn-mañ : ar re a zegas nevezadoù er bed a zegas war un dro lavar nevez. Pa lavaran nevezadoù ez intentan : dizoloadennoù kalvezel, arlakadennoù a ouezoniezh, oberoù arz, luskadoù preder, testenioù kevrinel ha kravezel, h.a. Devoud all da notañ : n’eus koulz lavaret domani ebet ma na ve ket al lavar lec’h ha benveg an neveziñ — hag al lavar e furm ur yezh dibarek (lezomp a-gostez furmoù ’zo eus an arz evel ar sonerezh, al liverezh); notomp c’hoazh an dra-mañ : un wech c’hoarvezet an taol-neveziñ dre araez ur yezh dibarek, en em led d’an hollved dre ar yezhoù all : an neveziñ bed a vez bepred un neveziñ lavar hag un neveziñ yezhoù. Alese, ar furm glokañ a oufe kemer an damant d’al lavar eo an damant d’ur yezh evel lec’h ha beñveg an neveziñ bed e kement tachenn ’zo.\nUn imbourc’her o tegouezhout gant ur meizad nevez a rank e zec’heriañ. E zec’heriañ a ra diwar-bouez ar reizhiad lavar a zo dec’heriadur ar reizhiad veizadoù ma eskor ar meizad nevez diouti. Ken ma vez ganet a-unan meizad nevez ha lavar nevez. Ken ma rank an imbourc’her labourat dizehan war yezh e labour. Berzh e labour da zont zo e dalc’h perzh e labour yezhel a vremañ.\nUr skouer pe ziv. Evit dec’heriañ ur meizad hiniennekaet gantañ e reas Freud gant Trieb. Da gevatal d’an termen-mañ e reas an aozerion saoz gant instinct. D’ar c’hentañ sell, e klote ar Sz. instinct gant an Al. Trieb ; an aozerion saoz avat a ziwele daou zevoud : a) e-kichen Trieb en doa an Al. ar c’henster Instinkt ; dre wiskañ war Trieb ur ster nevez e tigensterie Freud an daou dermen betek o c’hevenebiñ. Ken ma c’hoarvez diwar se mesk en arver ar Sz. instinct. Dre ul labour spisweloc’h war o yezh, ez eas an aozerion c’hall hebiou d’an trap : dee’heriañ a rejont meizad freudek an Trieb dre pulsion, ger diarver abaoe an 18t kantved. Ur skouer all tennet c’hoazh eus lavar ar bredelfennerezh. An termeñ alamañek a brederouriezh Vorstellung zo dezhañ da gevatal klasel gallek : représentation, termen amsteriek dija e yezh ar brederouriezh. En e arver freudek ez eo bet Vorstellung troet hep termal dre représentation gant an aozerion c’hall. Kudenn zo savet avat p ’o deus bet da dreiñ an termen freudek all. Vorstellungsrepräsentanz (Br. leuriadur derc’hadel) na c’halle bezañ e galleg resis nemet représentation *représentationnelle, termen gwall amsklaer, ouzhpenn ma oa ennañ un nevez-c’her o deus bepred ar brederourion kilet razan; a-benñ ar fin o deus degemeret ur furm hogos ken amjestr all da intent ha da embreger : représentant-représentation.\nUr splet a zo gant ar brezhoneg eo dont war an dachenn gefredel goude ar yezhoù all. En doare-se e c’hell merzhout an trapoù na hepkorjont ket atav hag o heuliañ dre un treug disi. Arabat diwelout koulskoude ne zeraou an avantur nemet ur wech degouezhet e penn an treug, eleze pa vez kefredourion (imbourc’herion, arzourion, prederourion, h.a.) o ren o buhez-kenderc’h e brezhoneg.\nBezañ bev evit ur yezh, eleze dougen an neveziñ istorel ha bezañ war neveziñ en ur ser, ne dorr ket pennaenn ar gevanelezh. Ar gevanenn ez eo neuze ar yezh ned eo na kloz na sonnet, ned eo kevanenn na diwar zilerc’hioù an tremened, na diwar zismantroù ar bremañ. Ur gevanenn digor eo, adderaouet bemdez dre zialusk an neveziñ.\nMerkomp an dislavar a zo gant mennad dalc’herion ar yezh evel kevanenn diasavel (ha pa ve meizet houmañ ent kevadegel pe ent treadegel) : ar brezhoneg, emezo, a ra evel ar yezhoù all, bevañ diwar amprestoù. Anat eo ez eus, boutin d’an holl yezhoù, ur gennad graet a dermenoù etrevroadel ma vez eztaolet dreist-holl an imbourc’h gouiziel ha kalvezel. Hogen diren lec’hioù-kreskiñ ar yezh d’ar gennad-se zo kondaoniñ ar yezh d’ar marv dre ret en em astenno ar gennad etrevroadel betek diviañ ha disteurel ar peb-all (pezh a zo c’hoarvezet e gwir gant hon teodyezhoù henvoazel na oa da lec’h-kreskiñ enno nemet ar galleg amprestet — ha n’eus bet nemetañ da chom bev en dibenn). En eneb, mard eo ar gennad etrevroadel unan e-touez lec’hioù-krouiñ ar yezh, pell a vezañ ur viruzenn deheñveler, e sammo un arc’hwel diziouerus, a vo melezouriñ an nevezadoù diwanet er gennadoù all, o c’heinañ, o c’heveren etrezo ha gant an nevezadoù deuet dre ar yezhoù all — bezañ ul lec’h-dastum, -daveiñ hag -eskemm.\nUheloc’h hon eus gwelet ar splet o sevel diwar ar vezañs en ur yezh eus ur c’houblad termenoù kenster, unan anezho amprestet. Paot eo en alamaneg seurt koubladoù bet digensteriet a eil lank dre labour ar brederourion hag ar ouiziaded : Historie – Geschichte, Existen – Dasein, Moral – Sitte, Sittlichkeit – Sittenlehre, h.a. Etre an daou dermen e c’hoari ur wikefre kein-tal gant an diforc’h ma van ar ger-kein kevanek ouzh ar yezh-tal (e-lec’h bezañ dilaosket war un dro gant ar yezh-kein). Ar ger-kein kevanek-se a c’hoari ur roll prizius evit diforc’hekaat ar ger-tal, hemañ o kavout gantañ ul lec’h-daveiñ, -kevenebiñ, -dezrannañ, h.a. Setu perak, zoken en degouezhioù ma vezer mennet da arverañ an termen etrevroadel, ned eo ket poan gollet piaouañ ur gerluniad brezhonek da genster dezhañ. Ouzhpenn kinnig krog d’ur wikefre kein-tal kevanek araezus da zigensteriañ an daou dermen, e vez al lies doare da eztaoliñ ur c’heal bepred un aesaat d’an dezevout.


Posté le 01/04/2002 - Presse\nPersonnes en lien avec l'article : Roba, Maurice Hamon, Arnaud Elégoët\nUr Boulig & Billig all. Netra nevez, a lârit-c'hwi. Nemet eo skrivet hemañ e brezhoneg a-drugarez da skipailh Bannoù-heol. 46 pajennad a istorioù ar paotr bihan hag e gi blevek ha skouarnek. Peadra da reiñ c'hoant d'al lennerien vihan da zizoleiñ ar c'houlzoù-bloaz, evel ma ra an harozed. Ouzhpenn treiñ o deus graet Arno Elegoed hag e vignoned. Lakaat liv ar Vro war ar skridoù. Douetus eo en dije skrivet Roba, treser al levr : "Gant Izabel ni yelo pell" pe "strakal brulu war ar menezioù Are"...


Buhez ar Sent/1912/Anton Neyrot - Wikimammenn\nBuhez ar Sent/1912/Anton Neyrot\n◄ An den eürus Herman-Jozef Anton Neyrot Leon ar Bras ►\nAnton Neyrot a deuas er bed en Rivoli, en eskopti Turin. Yaouank-flamm oa c’hoaz pa c’houlennas digemer en manati Sant-Mark, en Florans, renet ken mat, en amzer-ze, gant sant Antonin.\nPrest goude bezan grêt e dri le, e oe kaset d’ar Sisil hag e tigouezas gantan bezan tapet gant eun toullad laeron-vor a gasas anezan da Dunis. Ar paourkez den n’en devoe ket a nerz awalc’h da anzao e fe ; dont a reas, zoken, da nac’h Jezuz-Krist evit heuilh relijion Mahomet.\nPevar miz a oa e oa en e bec’hed, pa deuas Doue da gemer true outan ha da rei d’ezan eur c’hras nerzus awalc’h d’e dennan dioutan.\nGoude bezan gwennaet diou wech e ene en zakramant ar binijen, hag e vaget diou wech en zakramant an ôter, ec’h eas, gwisket gantan saë wenn e Urz, da gaout roue Tunis. Dirakan ha dirak eur bobl bras divent, Anton a ziskuilhas e fazi, a anzavas ne oa nemet ar relijion gristen da vezan gwir, hag a gomzas eus Jezuz-Krist en eun doare helavar meurbed.\nAr roue a glaskas, dre gaer ha dre heg, ober d’ezan dizrei war ar pez en devoa lavaret. Mes ar merzer a zalc’he start. Kaset e oe d’ar prizon ; epad tri devez e teuas tud, heb ehan, da glask e drec’hi ; mes ar merzer eo a oe trec’h. Kristenien a gave an tu da gas aluzennou d’ezan ; o rei a rê d’ar beorien, ha gant bara ha dour eo e vage e gorf a-benn e varo.\nD’ar bempvet devez, ar barner a lakas e dennan eus e brizon hag e zigasas dirakan ; dre ne gave tu ebet d’e blegan, e roas urz da derri e izili outan a dôliou mein.\nKaset e oe war dachen e verzerenti. Eno, soudard kalonek Jezuz-Krist a goue d’an daoulin, a zav e zaouarn etrezek an nenv, a bed, hag er stumm-ze e oe flastret e gorf, d’an 10 a viz meurz 1460.\nAr Vuzulmaned a stlapas e relegou war eun tantad, mes ar flamm ne rejont nemet o lipat. Marc’hadourien eus Jen hag a oa neuze en Tunis o frenas hag o c’hasas gante d’o bro. Gloar ar miraklou a deuas c’hoaz da greski endro d’eze gloar ar verzerenti.\nAr pab Klemant X a roas urz da lavaret ofis hag oferen an den eürus.\nE bardon a ve grêt en Rivoli, bep bla, d’an eil zul goude Pask, hag ar pez a gaer a zo da welet eno, eo gwelet epad ar prosesion, kerent ar zant, eur c’hant bennak aneze c’hoaz, o vale war-lerc’h e skeuden, gwisket en du, peb a c’holaouen gante en o dorn.\nAr beleg a zo savet uhel, ha, seul uhel eo savet, seul brasoc’h pa goue e ve e lamm. Pa gouezas an Ele, e kouezjont evit biken, rak evite n’eus pardon ebet.\nPa goue eur beleg, e c’hall en em zevel c’hoaz, pa gar, abalamour m’eo divent trugare an Otrou Doue en kenver an dud ; mes abaoue lamm Santan, a gouezas evel an tân eus barr an nenv, n’eus lamm ebet hag e c’hellfed da lakat kenver-ouz-kenver gant hini ar beleg.\nPa goue eur beleg, an drouz a ra e lamm a zo gouest da rei da gredi e koue an holl veleien, rak an dud fallakr, dal ma kavont an tu, e ve mall gante youc’hal : « Setu aze petra eo ar veleien ! » Petra lavarfec’h eus eun divroad hag, o tremen dre Zantez-Anna-Wened, en defe gwelet eno eun den dall, hag a yafe goude da lavaret d’e genvroïz n’eus nemet tud dall en Bro-Wened ; ha, war digare m’eo-bet laeret en Landreger, a lavarfe goude n’eus nemet laeron en Bro-Dreger ? Lavaret a rafec’h, ha ne vefe ket re abred, eo diskiant an den-ze o varn kemend-all a dud diouz daou zen hepken. Setu penôs, koulskoude, e varner ar veleien. alïes awalc’h. Ha p’eo gwir e rêr kement a drouz endro da fazi eur beleg, an dra-ze a ziskoue pegen bras santelez a glasker digant an dud konsakret da Zoue, hag a ro da anaout pegen gwenn eo saë an Iliz, pa dôler evez, ken buhan ha ma rêr, eus an disteran pik du a ve warni.\nPa goue eur beleg, dever ar gristenien eo koach anezan ha pedi evitan. Beleien fall zo bet hag a vezo. Etouez an daouzek beleg beleget gant Jezuz-Krist, e oa unan. Mes n’eo ket o tispenn saë ar re zo dianket eo e lakfomp aneze war an hent mat, o koach aneze eo, kentoc’h. Sant Loeiz a lavare : « Ma welfen, Doue ra viro, eur beleg o koll e enor, e kemerfen ma mantel a roue d’e c’holo. ».\nAdtapet diwar « https://br.wikisource.org/w/index.php?title=Buhez_ar_Sent/1912/Anton_Neyrot&oldid=36540 »\nKemmoù diwezhañ degaset d'ar bajenn-mañ d'an 19 Mez 2012, da 09:06.


Christian Danmark (1603-1647) - Wikipedia\nChristian Danmark (1603-1647)\nUr pennad Frederik Christian Danmark zo ivez.\nKronprinz Christian von Dänemark\nChristian Danmark ha Norge (1603 en Kopenhagen - 1647 en Gorbitz e-tal Dresden), a oa mab d'ar roue Christian IV Danmark ha d'e bried Anna Katharina von Brandenburg. Pennhêr rouantelezh Danmark ha Norge e oa.\nE 1625 e krogas Danmark da gemer perzh er Brezel Tregont Vloaz. Ar roue Christian IV a veze o vrezeliñ, e vab Christian a veze e penn ar gouarnamant. Kement-se a badas daou vloaz. Daoust da se en em gannas ivez Christian. Gloazet e voe e miz Du 1626. E 1627 e voe kaset da Holstein tost d'an harzoù, ha perzh a gemeras e seziz Segeberg. Kilañ a reas e arme pa voe aloubet kreisteiz Denmark ha Jutland, ha terriñ a reas e c'har. E 1626 e tarempredas Anne Lykke, ha bec'h a savas etre an tad hag ar mab. Klask a reas ar roue tamall dezhi bout sorserez, abalamour d'he levezon war e vab. Poent oa dimeziñ ar priñs.\nDimezet e voe da Magdalena Sibylle von Sachsen, met bugel ebet n'o doe.\nBrud en doa Christian da vezañ lezirek ha lonker. Ur bern dle en doa. Amprestañ a rankas da vont da veajiñ. E miz Mae 1647 e oa e Dresden ha pa guitaas kêr en doe ur barr-kleñved. Kaset e voe da gastell Gorbitz e-tal Dresden,hag eno e varvas en deiz war-lerc'h.\nBeziet e voe e miz Du 1647 en iliz-veur Copenhagen. En 1655 e voe kaset e relegoù da Iliz-veur Roskilde.\nAddimeziñ a reas e intañvez.\nAdtapet diwar « https://br.wikipedia.org/w/index.php?title=Christian_Danmark_(1603-1647)&oldid=1846992 »\nKemmoù diwezhañ degaset d'ar bajenn-mañ d'an 23 Gwe 2019, da 18:31.


Genver divoeson - RADIO KREIZ BREIZH\nDaoust ha kap e vefec’h da dremen hep takenn alkool ebet e-pad ur miz ? Hennezh eo an defi, ar c’hlaoustre, kinniget gant ar c’houlzad Dry January, miz Genver « sec’h » pe divoeson. Ar c’hampagn-se a oa bet roet lañset dezhañ e 2013 er Rouantelezh-Unanet. Hag evit an deirvet gwech diouzh renk e vo graet kemend-all er Frañs.\nAlies e vez evet kalz e-pad gouelioù fin ar bloaz ha setu neuze ur c’hinnig graet d’an dud da baouez gant an alkool e-pad ur c’hrogad. Un doare evit pep hini d’en em soñjal war e/he liamm gant an alkool. Hag ur mod da welet penaos ‘mañ kont gant e/he yec’hed pa ne vez ket evet boeson…\nUr c’houlzad a denn d’ar yec’hed publik ha n’eo ket harpet gant ar Stad-c’hall koulskoude. Da heul gwask lobi an alkool en devoa nac’het ar gouarnamant souten ha reiñ arc’hant d’ar c’hevredigezhioù a ginnig ar « mizvezh hep alkool »…\nNe vez ket arc’hantet an Dry January gant ar Stad-c’hall met war an dachenn zo un toullad kêrioù o harpañ ar c’houlzad. Kêrioù Brest ha Naoned a gemer perzh ennañ lakaomp.\nBet omp o c’houlenn o soñj gant un dornad tud…\nBrendan, a heulia an Dry January, hep lakaat e anv war al lec’hienn internet evit afer-se\nMaî zo o labourat en ostaleri ar Flambard e Lannuon\nRener Gwern, medesin e penn servij adiktologiezh ospital Bear


Pajenn:Morvan - Buez ar Zent, 1894.djvu/540 - Wikimammenn\nPajenn:Morvan - Buez ar Zent, 1894.djvu/540\nLusian d’he dro a c’houlennaz ouz ann den koz piou oa, ha kerkent e respountaz : « — Me eo Gamaliel, ann hini en deuz great skol var al lezenn d’ann abostol sant Paol. Er zao-heol d’ar beziou ema korf sant Stephan, a oue labezet gant ar Iuzevien er meaz euz a gear Jerusalem. Ann dud fidel her c’herc’has ac’hano enn noz, dre va urs-me, hag a gasaz anezhan da eunn ti am boa var ar meaz. Me hen enterraz goudeze er plas ma tlienn beza enterret va-unan. Nicodem, ann hini a deue da velet Jezuz dre guz, a zo eno ive ena eunn arched all. Pa renkaz kuitaat Jerusalem abala-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/540&oldid=137760 »


Buhez ar Sent/1913/Aphraat - Wikimammenn\nBuhez ar Sent/1913/Aphraat\n◄ Selestin Aphraat Perpet ►\nEunn devez, eunn den a renk huel, he hano Anthem, a ginnigaz d’ezhan eur zae nevez enn eur lavaret : « — Va Zad, kemerit ar zae-ma, me ho ped; houma a zo great er Pers, hag ann dud a gar peurvuia traou ho bro. » Aphraat a grogaz er zae, hag o veza he zaolet var eur skaoun pe eur gador, e respountaz « — Me zo nec’het gant eunn dra. » « — Gant petra’ta, eme Anthem ? » « — Me’m’euz lakeat em spered, eme Aphraat, n’em bije biken nemed eur c’houmpagnoun e va ermitach. Unan am euz hag a zo ganen c’houezek vloaz zo ; biskoaz n’em euz bet eur ger da lavaret anezhan, ha brema goulskoude eunn all euz va bro en deuz c’hoant da zont enn he blas. Mes me a gav tenn kas va c’houmpagnoun koz kuit evit kemeret eunn all ha ne anavezann ket. » « — Rezoun oc’h euz, eme Anthem. » « — Mad, eme ar Zant, neuze ne dleit ket beza souezet ma ne gemerann ket ar zae nevez a ginnigit d’inn. Ann hini am euz a zo ganen pell zo, ha re a boan em befe o chench anezhi oc’h unan nevez. »\nEunn devez m’edo o vont d’al leac’h mac’h en em asamble ann dud fidel dre guz, e oue remerket gant ann impalaer, a ioa d’ar mare-ze en Antioch. Kerkent Valens a lavar da unan bennag ober sin d’ezhan da dostaat, ha goudeze e c’houlenn outhan : « — Ma’z it-hu evelse, potr koz? » « — Me zo o vont da bedi evit ann holl, eme Aphraat, evidhoc’h-hu kouls hag evit ar re all. » « — Mes, eme ann impalaer, p’e guir oc’h ermit, perak ne jomit-hu ket da bedi Doue enn hoc’h ermitach? » « — Daoust, eme ar Zant, ha c’houi a lavarfe da eunn den a ve o veva enn eur gambr a gostez, chom var he dorchenn heb finval epad ma ve ann tan goall e ti he dad ? » « — Ne lavarfenn ket avad, eme Valens. » « — Mad, eme Aphraat, c’houi oc’h euz lakeat ann tan e ti ann Aotrou Doue, e ti hon tad d’eomp holl, ha me am euz kuiteal va ermitach evit sikour he vouga. E leac’h eta tamall ac’hanon, e tlefac’h kentoc’h en em goundaoni hoc’h-unan p’e guir ann tan-ze a zo bet c’houezet ganehoc’h. » Ann impalaer ne respountaz netra d’ar c’homzou diveza-ma hag a lezaz ar Zant da vont gant he hent.\nAdtapet diwar « https://br.wikisource.org/w/index.php?title=Buhez_ar_Sent/1913/Aphraat&oldid=32389 »\nKemmoù diwezhañ degaset d'ar bajenn-mañ d'an 15 C'hwe 2012, da 13:25.


DegemerStalLevrioùMerc’hed ar Roue Baco\nHome / Levrioù / Levrioù 11-15 bloaz / Merc’hed ar Roue Baco\nMerc'hed ar Roue Baco quantity\nISBN: 978-2-86824-340-9 Rummadoù : Levrioù, Levrioù 11-15 bloaz, Priz ar Yaouankiz Product ID: 3459\nNaoned, 1933. A-us da gafedi « Ar Roue Baco » emañ Annie, 13 vloaz, o chom, gant he zud hag he mamm-gozh ha, nepell outi, he brasañ mignonez, Yvette, nizez ostizez ar c’hafedi. Testeni ur mare eo al levr-se.\nGanet eo R. J. Kernoa e Bro Naoned ha kroget ganti da zekiñ ar brezhoneg e kentelioù an noz Skol an Emsav, hag er skol-veur goude-se. Gant an embanner « Histoires à Partager » he deus kenlabouret evit kinnig levrioù a glot gant ezhommoù al lennerien yaouank o trouklenn. E galleg hag e brezhoneg e skriv, evit ar re yaouank. Awennet eo gant Naoned, ar mor, planedennoù maouezed, hah al lennegezh voliac’h.\nRoit an ali kentañ war “Merc’hed ar Roue Baco” Cancel reply


Région_Bretagne - Breizh COP : c’hwi ivez, grit un dra bennak evit an hin !\n« Breizh a-bezh a ra traoù evit an hin : c’hwi ivez, grit un dra bennak ! » : war-lerc’h bezañ broudet an oberourien publik ha prevez eus Breizh (strollegezhioù, embregerezhioù, kevredigezhioù) da labourat, emañ o kabaliñ gant an dud prevez. Un doare rannvroel eus Cop 21 Pariz eo ar BreizhCOp. Goulenn a ra diganeoc’h-c’hwi ivez ober traoù, gant 26 jestr bihan ha fetis.\nLañset e oa bet ar Breizh COP gant ar Rannvro e 2017 evit lakaat an dud d’ober traoù e Breizh. Da gentañ e oa bet galvet oberourien Breizh da sevel ur mennad treuzkemm e Breizh abalamour d’ar mall a zo a-fet an hin hag an endro. Kantadoù a c’houestloù a oa bet graet evit an treuzdougen, ar vevliesseurted, ober nebeutoc’h a lastez peotramant ar boued : gant ar strollegezhioù (sevel annezioù damantus d’an energiezh, terkañ roudennoù evit ar beloioù, lakaat modoù treuzdougen ha n’int ket ken saotrus da vont en-dro...) peotramant gant an embregerezhioù (raktresoù ekonomiezh kelc’hiek, broudañ an dud pell diouzh o lec’h labour da bellabourat, pe ober evit an troiadoù berr...) Bremañ ez eo tro ar Bretonezed hag ar Vretoned da vont gant an hent-se !\n26 pal fetis evit ober traoù bemdez\nPenaos ober un dra bennak ? Dav eo choaz ur jestr pe meur a hini e-mesk ar 26 jestr a zo bet renablet : gant ar jestroù bihan-se, er vuhez pemdez pe er raktresoù stroll, e c’hall pep hini, el lec’h m’emañ, sikour da sevel Breizh an amzer da zont. Mont war velo pe kenweturañ, sed aze ur jestr evit an hin dija ! Evit ober nebeutoc’h a efedoù war tommadur an hin e vo lakaet nebeutoc’h a dommerezh pe lakaet o ardivinkoù da gousket gant darn. Darn all c’hoazh a breno produioù hep pakajoù. Bez’ ez eus meur a hent da vont ganto a-fet an treuzdougen, al lojeiz, ar boued : deoc’h-c’hwi da c’hoari !\nAr galv da engouestl ar geodedourien eo an hini diwezhañ eus un heuliad kuzuliadegoù lañset gant ar Rannvro.\nAbadenn « Breizh engouestlet evit an hin »\nKinniget e vo an holl engouestloù da-geñver an abadenn « Breizh engouestlet evit an hin » (eus an 3 d’ar 7 a viz Mezheven 2019, Palez ar C’hendalc’hioù e Sant-Brieg) ha dielfennet e vint « d’ar Rannvro da c’hallout harpañ oberoù pep hini », eme ar besprezidant e karg eus an endro, Thierry Burlot. Ar pezh a fell d’an den ober : « unaniñ nerzhioù an holl oberourien en hon tiriadoù ».\nEn em vountañ a ran e Breizhcop. Bzh\nGouzout hiroc’h diwar-benn an argerzh BreizhCOP\nPublié le Monday, May 13, 2019


Buhez ar Sent/1894/Ludjer - Wikimammenn\nBuhez ar Sent/1894/Ludjer\n◄ Gouel Maria Veurs Ludjer Iann Ermit ►\nar c’houec’hved var ’nn ugent a viz meurs\nSANT LUDJER, ESKOP\nLudjer a ioa ganet enn Allemagn e tro ar bloaz 713, hag aoue lakeat er skol gant eur zant; n’e ket souez eta ma teuaz da veza sant he-unan. O veza bet beleget e Kologn, e labouraz evel eunn abostol da c’hounit tud he vro da feiz Jezuz-Krist; rak ann darn vuia anezho a ioa c’hoaz paianed. Doue a vennigaz he labour, ha dija en doa bet ann eur da velet ouspenn ann hanter euz he genvroiz o trei kein d’ho doueou faoz evit adori ar guir Doue, pa renkaz tec’het araok eur prins kriz ha divadez: ar prins-ma a laze ann holl gristenien hag a zeve ann holl ilizou a gave var he hent. Mes trec’het e oue gant ann impalaer Charlemagn, ha Ludjer a c’hellaz distrei d’he vro. Neuze e prezegaz adarre gant muioc’h a frouez eget biskoaz. Mont a rea e peb leac’h, eur groaz ganthan enn he zorn, hag e peb leac’h e vruzune ann idolou, hag e tiskare ann templou a ioa bet savet enn ho henor.\nEtre daou e oue hanvet da eskop e Munster ; mes ar garg-ma ne zervichaz nemed da rei muioc’h a lufr hag a sked d’he vertuziou, ha da lakaat anezhan da greski he binijennou. Bez’ ez oa e guirionez pastor ha tad he bobl; kement tra en devoa a ioa evit ar beorien, hag ar re-ma a veze enn he di evel er gear.\nGoulskoude ann aluzennou braz a ingale a bep tu a reaz da dud aviuz he damall e gaou : diskuillet e oue d’ann impalaer evel eunn eskop hag a forane madou ann Iliz. Charlemagn a ioa eur prins a zoujans Doue, hag a gemennaz raktal d’ar Zant mont d’he gaout. Ludjer a zentaz var ann heur, ha pa oue erruet el leac’h m’edo ann impalaer, ez eaz da loja e kichen he balez. Charlemagn, o c’houzout oa digouezet, a c’hoanteaz kaozeal ganthan antronoz-vintin, mintin mad. Mes ar Zant a ioa o lavaret he vrevier d’ann ampoent. « — Ann impalaer a c’houlenn ac’hanhoc’h » eme eunn offiser. « — Bremaik, eme Ludjer, pa vezo echu va brevier ganen. »\nPa oue echu he vrevier ganthan, setu ar Zant d’ar palez. Charlemagn a ioa eunn tamm kintou ennhan abalamour m’en doa renket gortoz. « — Eskop, emezhan, perak oc’h euz-hu daleet keit-se ? Perak n’oc’h ket deuet dioc’htu pa’m euz ho kalvet ? » « — Prins, eme Ludjer, me a ioa o pedi Doue, ha sonj am euz, p’ounn bet hanvet da eskop, c’houi hoc’h-unan o poa lavaret d’inn servicha Doue ato da genta araok servicha ann dud, araok ho servicha-c’houi zoken. »\nAr respount-ma a blijaz kement d’ann impalaer ma ne reaz rebech ebed d’ar Zant ; er c’hountrol eo, ober a eure stad anezhan. « — Eskop, eme Charlemagn, distroit d’hoc’h eskopti, hag hiviziken ne rit van ebed n’euz fors petra lavaro ann teodou fall; evidon-me n’ho zelaouinn mui. »\nDoue en devoa roet d’he zervicher ann donezoun a viraklou. Eunn devez m’edo Ludjer oc’h taol, eur paour keaz dall a deuaz da doull he zor enn eur grial. Kerkent e oue kinniget d’ezhan kig ha bara ; mes ann dall a reaz fae varnho. Goudeze e oue kinniget d’ezhan da eva ; mes ann dall n’en doa ket a ezomm ken nebeut. Erfin, e oue kinniget d’ezhan arc’hant ; mes ann dall a respountaz n’e ket arc’hant a glaske. « — Ne glaskann, emezhan, nemed komz ouz ann Aotrou’nn eskop. » Neuze e oue kaset d’ar zal, hag ar Zant a c’houlennaz outhan: « — Petra fell d’ehoc’h a rafenn-me enn ho kenver ? » « — Rei d’inn ar gueled enn han’ Doue, » eme ar paour keaz. « — Rei d’ehoc’h ar gueled enn han’ Doue, » eme Ludjer souezet. Hogen, a veac’h en doa ar Zant lavaret ar c’homzou-ma ma teuaz ar gueled d’ann den dall, hag ar paour keaz-se en em lakeaz ouz taol laouen evit dibri hag eva asambles gant ar re all.\nSant Ludjer en doa c’hoant da vont da brezeg ann Aviel d’ann Danemark ha d’ann Norvej ; mes n’en devoue ket a gounje digant ann impalaer. Petra bennag n’oa ket iac’h pell a ioa, e kendalc’he ato da zarmoun ha da offerenna. Mervel a eure leun a veritou d’ar 26 a viz meurs euz ar bloaz 809, enn noz varlerc’h sul ar Basion, goude beza prezeget c’hoaz a benn diou vech er zulvez-se, ha lavaret ann offerenn da nav heur.\nRed eo ato servicha Doue, da genta, araok servicha ann dud, da lavaret eo, arabad eo morse mankout d’hon deveriou e kenver Doue evit plijout d’ann dud. Mes evit traou ha nint ket gourc’hemennet, evit pedennou hag oberiou a zevosion, pe evit traou gourc’hemennet hag a ve amzer da ober divezatoc’h ar seurt traou-se a c’heller hag a dleer zoken da lezel a dreuz pe a gostez evit eur pennad pa vezer galvet gant eur mestr pe eur superior da ober eunn dra all bennag. Doue a gomz ouzomp ive dre vouez hor mistri hag hor superiored. Rak-se, o lezel a dreuz pe a gostez evit eur pennad eur bedenn a zevosion, pe eunn dra gourc’hemennet hag a ve amzer da ober divezatoc’h, pa ordren eur mestr pe eur superior eunn dra bennag all d’eomp, ne reomp e guirionez nemed kuitaat Doue evit Doue, Hogen ann dra-ma a zo meritaploc’h dirazhan eget na ve ober hor penn hon-unan o vankout da zenti ouz ar re o deuz eur c’halloud bennag varnomp.\nAdtapet diwar « https://br.wikisource.org/w/index.php?title=Buhez_ar_Sent/1894/Ludjer&oldid=23024 »\nKemmoù diwezhañ degaset d'ar bajenn-mañ d'an 22 Mez 2011, da 15:20.


Mart boutin - Wikipedia\n(Adkaset eus Mart ar pin)\nAr mart boutin, pe mart ar pin, (Martes martes) a zo ur c'higdebrer bihan eus kerentiad ar mustelideged.\nA-vent eo gant ur c'hazh. Muzuliañ a ra war-dro 53 cm gant ul lost blevek 25 cm ha pouezañ a ra war-dro 1,5 kg. Brasoc'h eo ar pared eget ar parezed. Gell eo e vlevenn ha stankoc'h e-pad ar goañv. Un tarch gwenn zo war e c'houzoug. Bihan ha ront eo e zivskouarn ha lemm e zent.\nBevañ a ra dreist-holl er c'hoadegoù. Annezañ a ra e gwez kleuz pe e strouezh. Skilfoù damguzh en deus, ar pezh a ro tro dezhañ da bignat aes er gwez ha da hemolc'hiñ enno. Ampart eo ivez evit kerzhet war an douar. Diouzh an noz ha da serr-noz e vez oberiant dreist-holl. Debriñ a ra bronneged bihan, evned, amprevaned, raned ha gagnoù. C'hoarvezout a ra ivez en em vagfe gant frouezh, vioù ha mel.\nMerkañ a ra e dachennad dre lakaat e gaoc'h war an harzoù.\nHemolc'het eo gant an erer ha gant al louarn rous met dreist-holl gant an dud evit e greoñ priziet.\nGallout a ra bevañ 18 vloaz en ur gwarezva met war-dro 10 vloaz hepken en natur. E oad gour a dizh war-dro 2 pe 3 bloaz. E miz Meurzh pe Ebrel e vez ganet ar c'helin (etre 1 ha 5) goude un dougen ur miz. Pouezañ a reont 30 g hag ec'h eont er-maez eus o douarenn e miz Even hepken.\nAdtapet diwar « https://br.wikipedia.org/w/index.php?title=Mart_boutin&oldid=1848719 »


Quenta quevren - Ar pempet Chabistr - Wikimammenn\nQuenta quevren - Ar pempet Chabistr\nYouen-Yan-Lois Derrien, 1779-1792 (?) (p. 17-20)\n◄ Ar pevare Chabistr. Penaus eo necesser caout ur C’honducteur pe un Directeur evit antren hac avanç en devotion Ar pempet Chabistr. Penaus eo ret commanç ar Vuez devot dre ar burgation eus an Ene Ar c’huec’hvet Chabistr. Penaus ar guenta purgation eo en em burgi diouz ar pec’hejou marvel ►\nPenaus eo ret commanç ar vuez devot dre ar burgation eus an Ene.\nAR Fleurachou, eme ar Pried sacr, a so coumancet da sevel en hon douar : deuet eo an amser da ziscoultra ha da dailla ar guez hac ar guiny. Hon Douar e hor c’haloun, ô Philotee, hac ar fleurachou pere a goumanç da sevel enhi, eo an desirou mad ; hac evel ma c’haparissont, eo ret quemeret ar sarp evit trouc’ha eus hor c’houstianç ar scoultrou maro hac inutil, da lavaret e hor pec’hejou hac hon neglijançou. Ar verc’h estranjour evit caout e priedelez an Ifraëlit, a ranque divisca he dillat a gaptivite, crenna he ivinou ha rasa he bleo divar he fen : hac an Ene pehini a zesir caout an enor da veza Pried da Vap Doue, a dle ivez en em zivisca eus an den coz, hac en em visca eus an Den nevez o quitaat ar pec’het : ha goude-se crenna ha rasa diouthi quement fcurt ampechamant a ve capabl d’e distrei diouz carantez Doue : ar gommançamant eüs hor yec’het eo beza purget diouz an humoryou fall eus hor pec’hejou. Sant Paul a oue purget en ur moumet dre ur purgation parfet, evel ma oue ive Santes Catel a Gennes, Santes Madalen, Santes Pelagia hac hiniennou all ; mæs an seurt purgation-se a so miraculus hac extraordinal ebarz er c’hraç, evel ma zeo resurrection ar re varo ebarz en natur ; en hevelep-fæçon na dleomp quet pretandi da quemen-se. Ar fæçon ordinal ma vez custum hac ar c’horf hac ar speret d’en em burgi ha d’en em yac’haat, eo a nebeut e nebeut, dre avançamant, dre boan ha dre hirnez amser.\nAn Elez o deveus diouasquell var squeul Jacob ; mæs ne nigeont quet, er c’hontrol pignat ha disquen dre urz eo a reont a basen e pasen. An Ene pehini a bign eus ar pec’het d’an devotion a so comparachet ouz ar goulaoui deiz, pehini, pa vez o sevell, ne chasse quet an devaligen en un instant, mæs a nebeut e nebeut. Ar yec’het, pehini a zeu adoug cam, a lavarer a vez assurroc’h, eguet an hini a zeu en un taul count ; clevejou an Ene couls ha re ar c’horf a zeu d’ar post, mæs ne deont var o c’his nemet a basic bian : ret eo eta, Philotee, beza courachus ha patiant  oc’h antrepreni ar vuez devot. Allas ! pebes pitie eo guelet an eneou-se, pere oc’h en em velet sujet da gals a zefautou, goude beza en em exercet ur maread amser en devotion, a goumanç d’en em inquieti, d’en em droubli ha d’en em zigouragi, o lesell o c’halon da goueza casimant gant an dentation da guitaat o dessein ha da zistrei var o c’his ; mæs a ur c’hostez all ivez ha ne de quet un danger bras d’an Eneou, pere dre un dentation gontrol a fonch dezo ez int purget diouz o defautou en deiz quenta, o cridi ez int parfet hac y na dint quet commancet mad, hac oc’h en em lacat da nigeal hac y n‘o deveus quet a ziouasquell ? O Philotee èn so an seurt-se èn un danger bras da goueza en affeil, o veza en em dennet re vuan a dre daouarn ar medecin ! Liquit evez na saffac’h e raoc ar sclerigen, eme ar Profet ; sivit goude ma viot bet asezet ; hac ar Profet-se o pratica e-unan ar guentel-mâ, hac o veza bet goualc’het ha neteat a ziaguent, a choulenne beza goualc’het c’hoaz.\nAn exerciç eus a burgation an Ene, ne ell na ne dle finissa nemet gant hor buez : n’en em droublomp quet eta evit guelet hon imperfctionou ; rac o combati outo eo e consist hor perfection, ha ne ouffemp quet combati outo anes o guelet, nac o zrec’hi, anes o rancontr ; ar victor a dleomp da c’hounit varnezo ne gonsift quet o chom hep santout anezo, mæs o chom hep consanti dezo. Mæs ne de quet consanti dezo eo beza importunet ganto ; ret eo ervat evit exerci hon humilite, e vemp aviziou blesset er gombat spirituel-se : cousgoude ne vezomp jamæs trec’het nemet pa hor bez collet pe ar vuez, pe ar gouraich. Hoguen an imperfectionou hac ar pec’hejou veniel ne ouffent quet lammet ar vuez spirituel digueneomp ; rac ne vez collet nemet dre ar pec’het marvel : ne rest quen eta nemet na raint quet deomp coll ar gourach. Va dilivrit, Autrou, eme Zavid, diouz all lesiregues ha diouz an digourageamant ; ur gondition eürus evidomp ebarz er bresel-mâ eo ma vezzimp ato victorius nemet e vezzimp ato er volentez da gombati.\n↑ Hervez an destenn orin. Moullet eo amañ ha parlant [Notenn gant Wikimammenn].\nAdtapet diwar « https://br.wikisource.org/w/index.php?title=Quenta_quevren_-_Ar_pempet_Chabistr&oldid=118676 »\nKemmoù diwezhañ degaset d'ar bajenn-mañ d'an 8 Eos 2018, da 13:40.


Diwar-benn Yezhoù ha Sevenadur - Centre culturel Yezhoù ha Sevenadur\nHome » Yezhoù ha Sevenadur » Diwar-benn Yezhoù ha Sevenadur\nDiwar-benn Yezhoù ha Sevenadur\nSavet eo bet ar gevredigezh Yezhoù ha Sevenadur e 2006 gant youl kevredigezhioù sevenadurel bro-Naoned. E-touez anezho : Kentelioù an Noz (kentelioù war ar brezhoneg evit an oadourien), Kreizenn Dafar Sevenadurel Breizhek (ar mediaoueg keltiek), strolladoù dañs ha sonerezh hengounel.\nAozadur ar gevredigezh\nMeret eo Yezhoù ha Sevenadur gant ur c’huzul merañ hag ur burev. Aozet eo ar burev evel un embreherezh gant departamantoù disheñvel (Savadur, Surentez, Arc’hant, Diorren, …).\n2 emplijiad a zo : ur c’henurzhier, karget eus an darempredoù entre ar gevredigezhioù hag eus ar raktresoù sevenadurel hag ur gargerez eus ar c’henhentiñ hag an diorren.\nStatud Yezhoù ha Sevenadur\nReolenn Yezhoù ha Sevenadur\nPolitikerezh an endro (lastez, foranañ, …)


Clipperton : diforc'h etre ar stummoù - Wikipedia\nClipperton : diforc'h etre ar stummoù\nStumm eus an 29 Mez 2013 da 15:10\n352 okted ouzhpennet , 8 vloaz zo\nStumm eus an 5 Ebr 2013 da 22:26 (kemmañ)\nD (Bot: Migrating 53 interwiki links, now provided by Wikidata on d:q161258 (translate me))\nStumm eus an 29 Mez 2013 da 15:10 (kemmañ) (dizober)\n[[Restr:Clipperton Tahiti situation.png|thumb|right|Pelec'h emañ Clipperton er Meurvor Habask]]\n'''Clipperton''', pe '''Enez Clipperton''', pe « île de la Passion » hervez hec'h anv kentañ e galleg, eo ar bihanañ tiriad tramor e dalc'h ar [[Republik C'hall]] er [[Meurvor Habask]].\n'''Clipperton''', pe '''Enez Clipperton''', a zo un tiriad tramor e dalc'h [[Republik Frañs]]. Un [[atoll]] eo, an hini digenvesañ er bed war a lavarer. Emañ 1 250 km diouzh aodoù [[Bro-Vec'hiko]]. Mard eo bihan-bihan an atoll, 1,7 km² a zouaroù divor, ez eo bras-divent an [[takad armerzhel miret]] a zo en-dro dezhi: 435 612 km². Meret eo an tiriad-se war-eeun gant [[Ministrerezh an Douaroù Tramor]] eus ar Republik C'hall.▼\nUn [[atoll]] eo, an hini digenvesañ er bed war a lavarer. Emañ 1 280 km diouzh [[Acapulco]], en arvor [[Bro-Vec'hiko]]. An tostañ douaroù dezhi eo [[Enez Socorro]] en enezeg [[Revillagigedo]] en hanternoz. An tostañ douar gall eo [[Nuku Hiva]], en [[Inizi Markizez]], 4 018 km er mervent. Pelloc'h avat emañ [[Hawaii]] : 4 930 km aleshont.\n▲'''Clipperton''', pe '''Enez Clipperton''', a zo un tiriad tramor e dalc'h [[Republik Frañs]]. Un [[atoll]] eo, an hini digenvesañ er bed war a lavarer. Emañ 1 250 km diouzh aodoù [[Bro-Vec'hiko]]. Mard eo bihan-bihan an atoll, 1,7 km² a zouaroù divor, ez eo bras-divent an [[takad armerzhel miret]] a zo en-dro dezhi: 435 612 km². Meret eo an tiriad-se war-eeun gant [[Ministrerezh an Douaroù Tramor]] eus ar [[Republik C'hall]].\nAdtapet diwar « https://br.wikipedia.org/wiki/Dibar:MobileDiff/1515169 »


Júu ʼmɨ́ɨ e cacuo fidiée 1 Juan 1\nJiˋ laꞌuii˜ e cajmeꞌˊ JUAN\n1 Lalab fɨ́ɨˉɨ ꞌnʉ́ꞌˋ e fɨˊ ni˜ jiˋ la cuaiñ˜ quiáꞌˉ jaangˋ i̱ nɨseengˋ lají̱i̱ꞌ˜ mɨ˜ nʉ́ꞌˉguɨ nitɨro̱o̱ˇ jmɨgüíˋ. Jo̱ dseaˋ íˋ dseángꞌˉ nɨcanʉ́ˆbaaꞌ jial féꞌrˋ, jo̱guɨ nɨcaneem˜baaꞌr dseángꞌˉ quiniˇnaaꞌ lana, jo̱guɨ nɨcaléˆnaaꞌ cuente e dseaˋ la jneaa˜aabꞌ lɨ́ɨiñˊ, co̱ꞌ quiá̱ꞌˉ lanab nɨcalɨsé̱ˋnaaꞌ có̱o̱ꞌr˜ laꞌóꞌˋ jneaꞌˆ, dseaˋ ooˉnaaꞌ ta˜ quiáꞌˉ Fidiéeˇ. Jo̱ dseaˋ íbˋ Dseaˋ Jmáangˉ i̱ cuøˊ e ee˜ dseaˋ lata˜ có̱o̱ꞌ˜ Fidiéeˇ. 2 Jo̱ i̱ dseaˋ i̱ cuøˊ e jo̱ dseángꞌˉ nɨcaꞌéemˋ ꞌñiaꞌrˊ fɨˊ jmɨgüíˋ la, jo̱ nɨcaneem˜baaꞌr, jo̱baꞌ nɨcaníiꞌ˜naaꞌ júuˆ quiáꞌˉ jaléꞌˋ e nɨcaneˋnaaꞌ quiáꞌrˉ; jo̱guɨ lana guiaˋnaaꞌ júuˆ jee˜ ꞌnʉ́ꞌˋ quiáꞌˉ i̱ dseaˋ i̱ cuøˊ e ee˜ dseaˋ lata˜ có̱o̱ꞌ˜ Fidiéeˇ do, jo̱ dseaˋ íbˋ cajo̱ i̱ caguáˋ fɨˊ ñifɨ́ˉ lamɨ˜ jéengˊguɨ có̱o̱ꞌ˜ Tiquiáꞌrˆ, jo̱guɨ i̱ Tiquiáꞌrˆ do nɨcaꞌéemˋbre dseaˋ do jee˜ jneaa˜aaꞌ fɨˊ jmɨgüíˋ la. 3 Jo̱ lajo̱b júuˆ e guiaˋnaaꞌ jee˜ ꞌnʉ́ꞌˋ quiáꞌˉ lají̱i̱ꞌ˜ e nɨcane˜naaꞌ jo̱guɨ lají̱i̱ꞌ˜ e nɨcanʉ́ˆnaaꞌ quiáꞌˉ dseaˋ íˋ, co̱ꞌ ii˜naaꞌ e ꞌnʉ́ꞌˋ seengˋnaꞌ cøømˋ có̱o̱ꞌ˜ jneaꞌˆ laco̱ꞌguɨ jneaꞌˆ cøømˋ se̱e̱ˉnaaꞌ có̱o̱ꞌ˜ Tiquíˆiiꞌ Fidiéeˇ dseaˋ guiing˜ ñifɨ́ˉ co̱lɨɨng˜guɨ có̱o̱ꞌ˜ Jó̱o̱rˊ Dseaˋ Jmáangˉ. 4 Jo̱baꞌ jmoꞌˊnaaꞌ jaléꞌˋ e júuˆ la quíiˉnaꞌ e laco̱ꞌ nicuǿˉ e iáangˋ dsiˋnaaꞌ laco̱ꞌ sɨꞌíˆ.\nFidiéeˇ lɨ́ɨiñˊ jaangˋ i̱ jɨngꞌˋ jloꞌˆ\n5 Jo̱ e lab e júuˆ e caꞌeꞌˊ Dseaˋ Jmáangˉ jneaꞌˆ, jo̱ e jo̱b e éeˉnaaꞌ ꞌnʉ́ꞌˋ lana, e Fidiéeˇ lɨ́ɨiñˊ jaangˋ i̱ jɨngꞌˋ jloꞌˆ, jo̱ jí̱i̱ꞌ˜ capíꞌˆ e nʉʉˋ sǿꞌˋ jaˋ seaˋ quiáꞌrˉ. 6 Jo̱ mɨ˜ féꞌˋnaaꞌ e cøømˋ se̱e̱ˉnaaꞌ có̱o̱ꞌ˜ Fidiéeˇ, jo̱guɨ dsʉꞌ lajeeˇ jo̱ beáamꞌ˜ dseeˉ yee˜naaꞌ laco̱ꞌguɨ la jmóoˋ i̱ dseaˋ i̱ seengˋ fɨˊ lɨ˜ nʉʉˋ sǿꞌˋ, jo̱baꞌ jmɨgǿømˋ yee˜naaꞌ có̱o̱ꞌ˜ e féꞌˋnaaꞌ do jóng, co̱ꞌ jaˋ jmooˉnaaꞌ laco̱ꞌguɨ la iing˜ Fidiéeˇ e nijmóˆooꞌ. 7 Dsʉꞌ song se̱e̱ˉnaaꞌ cøøngˋ có̱o̱ꞌ˜ Fidiéeˇ i̱ jɨngꞌˋ jloꞌˆ do, jo̱baꞌ cøømˋ se̱e̱ˉnaaꞌ lajeeˇ laꞌóꞌˋ rúꞌˋnaaꞌ, dseaˋ lɨ́ɨˊnaaꞌ dseaˋ quiáꞌˉ Dseaˋ Jmáangˉ, jo̱guɨ nileámˋbaaꞌ jee˜ dseeˉ quíˉiiꞌ laꞌeáangˊ có̱o̱ꞌ˜ jmɨꞌøøngˉ Jesús i̱ lɨ́ɨngˊ Jó̱o̱ˊ Fidiéeˇ e catu̱u̱ˋ mɨ˜ cajúiñˉ.\n8 Jo̱ mɨ˜ féꞌˋnaaꞌ e jaˋ dseeˉ røøˉnaaꞌ jí̱i̱ꞌ˜ co̱o̱ˋ, jo̱baꞌ lɨ́ɨˊ lɨ́ꞌˆ jmɨgǿøngˋ yee˜baaꞌ jóng, co̱ꞌ jaˋ léeˊeeꞌ júuˆ jáꞌˉ quiáꞌˉ Fidiéeˇ. 9 Jo̱ dsʉꞌ song jmooˉbaaꞌ júuˆ røøˋ uii˜ quiáꞌˉ jaléꞌˋ dseeˉ quíˉiiꞌ fɨˊ quiniˇ Fidiéeˇ, jo̱baꞌ dseángꞌˉ nɨsɨtaˇ dsiˋnaaꞌ e guiʉ́bˉ éeˋ Fidiéeˇ có̱o̱ꞌ˜ jneaa˜aaꞌ, jo̱guɨ jmiti˜bre júuˆ quiáꞌrˉ e íimˉbre jaléꞌˋ dseeˉ quíˉiiꞌ jo̱guɨ láaiñˋ jneaa˜aaꞌ jee˜ jaléꞌˋ e gaˋ e jmooˉnaaꞌ. 10 Jo̱ dsʉꞌ song féꞌˋnaaꞌ e jaˋ dseeˉ mɨˊ caꞌeeˉnaaꞌ jí̱i̱ꞌ˜ co̱o̱ˋ, jo̱baꞌ lɨ́ɨˊ e lafaꞌ féꞌˋnaaꞌ e adseaamˋ Fidiéeˇ song lajo̱; jo̱ jaˋ léeˊeeꞌ dseángꞌˉ lajangꞌˉ júuˆ jáꞌˉ quiáꞌˉ dseaˋ do song lajo̱b féꞌˋeeꞌ.


Pajenn:Morvan - Kenteliou hag istoriou a skuer vad evit ar Vretoned, 1889.djvu/40 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/40\npont dirag an Aoter, cabiten, ofiserien, martolodet, oll en ho brao, hag ive an oll veachourien ha tremenidi, paour ha pinvidik. An oll a ioa stouet dirag an aoter o pidi.\nAl lestr coant ha kempennet a zoare, a neue var ar mor evel eur sign, dispag he ziouaskel ganthan, me lavar dispag he voueliou guenn, hag he chiminal o loskel bouilladou moged gris.\nAr mor a ioa didrous, sioul ; menez Sinaï dirazomp : Ne velemp ket evit guir a zioc’h ar menez ar goumoullen tan ha moged her goloe pa zavas Moizes varnezhan ; mes an houillou-mor a eonenne, hag euz an eonen e save flammou tan ; ar pez a rea eun daolen dudius meurbet da velet.\nVa c’halon a zride, ha ne ket va hini-me epken, rak gueleta rean eno martolodet, tud calet gouscoude, hag a ruille beradou daelou var ho divoc’h.\nNeuze e sonjen ; brema va zud a zo ive er pelgent, en oferen a anternoz. An iliz a zo kempennet caer, leun a c’houlaou, ha tregarni a ra gant son an ogrou. Ama gouscoude on eus caeroc’h taolen ; ama on euz evit goulaou ar stered euz an Env, ha neuze, en dro deomp, ar flammou tan a zao euz an tarziou mor hag a velomp o sevel a bell hag a dost evel pa falfe dezho hor saludi dre ma tremenomp. Evit ogrou on euz an trous-mor a zo ato cre he vouez pe ger sioul bennag e ve ar c’houagou.\nDont a ra ar gorreou ; ar c’hloc’hik bihan a zon ! Jesus a zisken en hon touez ; ne zisken ket, evel ma reas var menez Sinaï, evel eun Doue oll galloudeg, evel eur mestr a deue da rei he lezen ; disken a ra evel eun Doue salver a deu da c’houlen hor c’halonou ha da zavetei an eneou. D’ar mare-ze euz an oferen e caner peurliessa e pep parrez eun Nouel evit saludi donedigez ar mabik Jesus.\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/40&oldid=161527 »\nKemmoù diwezhañ degaset d'ar bajenn-mañ d'an 6 Mae 2020, da 17:54.


Rakskrid danevelloù Youenn Drezen : « Pellgent Loc’h Laoual » – Le Trésor du breton écrit\nRakskrid danevelloù Youenn Drezen : « Pellgent Loc’h Laoual »\nNeb a lak e fri en oberenn lennegel Youenn Drezen a zalc’h soñj da gentañ eus e bevar romant : Intron Varia Garmez (1941), Skol Louarn Veig Trebern (1972), An dour en dro d’an inizi (1932), Sizhun ar breur Arturo ( 1947). Daou anezho zo pikolioù romant, daou all romantigoù tost a-walc’h eus doareoù an danevell.\nDanevelloù Drezen n’eus ket bet roet plas dezho e-giz vez gleet en istor al lennegezh vrezhonek modern. Meur a abeg a zo da-se : an hini pouezusañ moarvat eo peogwir e oant strewet e nouspet kelaouenn diaes da gaout. An eil eo peogwir n’en deus ket fogaset e skridoù berr a zo chomet dindan skeud e bennoberennoù.\nNevez zo en deus fiziet ennon mab Youenn Drezen renabliñ e baperioù. Kentañ tra am eus graet eo diskrapañ e-barzh da c’houzout hag eñ n’en doa ket lezet war e lerc’h oberennoù diembann.\nNebeut a zo met bez ‘zo !\nPa ‘z eo aet war hent ar skritur adalek ar bloaz 1917, Youenn Drezen en deus lennet kalz, troet kalz, embannet nebeut-tre. Kontet en deus en e baperioù personel penaos e oa diaes dezhañ tremen eus e vrezhoneg komzet er Vro Vigoudenn d’ar brezhoneg skrivet hervez mod Bro Leon.\n« En amzer-se e verve em empenn kant ha kant danvez, mat da welaat va doare-skrivañ. Testenn ur pezh-c’hoari e tri arvest, un danevell diwar-bouez martoloded an amzer-vremañ, unan all vras diwarbouez ar Fontanella, an hini a zismantras Penmarc’h ; mennadoù m’en deuz tridet alies ganto va c’halon, pa’z aen da vale war an aod tomm-heoliet, pe war menez ar veilh-vor war zu feunteun Kerleger dindan eun oabl o lugerniñ gant stered diniver ».\nEn e baperioù e kaver meur a raktres, a bajennoù kentañ, a notennoù taolet war baperioù bihan, met netra peurlipet. Skrivet en deus da skouer un danevell « Ar bleizi alouberien » a zo barnet kriz gant e lennerien gentañ : Jakez Kerrien hag Olier Mordrel : « Petra vern kaout ijin hag anaout mat ar geriadur ma ne ouzor ket reolennou ar yezadur ? », « C’est une oeuvre de toute jeunesse. Relis là. Extrais en les éléments qui te sembleront intéressants.Utilise les dans une trame et une rédaction complètement nouvelles. A mon sens, il y a peu à garder de la rédaction actuelle ».\nDigalonekaet Drezen zo aet war an troidigezhioù : Ar skarbouklenn vras, gant an amerikan Hawthorne, Ar Bersed gant Eschyle, Prometheus ereet, « War varc’h d’ar mor » gant an Iwerzhonad Synge, Priñsezig an dour gant Totman, Per ar c’honikl gant Beatrice Potter… hag all .\nEus e skridoù kentañ hon eus dalc’het div zanevell. Ki Magnus, savet e komz plaen diwar barzhoneg hir Sully-Prudhomme a ziskouez penaos eo bet troet e spered gant danvez marc’hegeien ar Grenn-Amzer. Lennadenn ar Barzhaz Breizh, troidigezhioù Mac Pherson, Cervantes a ziskouez splann e oa kazi strobinellet gant an amzer-se. Ne bado ket, rak buan gant e vicher kelaouenner er C’hourrier du Finistère e teu dezhañ skridoù war ar vuhez bemdeiz en deus anavezet mat pa oa o labourat e ti ur marc’hadour gwin eus Ar Gelveneg pe e ti ur poltretour eus Pont ’n Abad er bloavezhiou 1917-1918. Eno e tarempred a dost buhez kalet ar vartoloded.\nDiwar-se e teuyo teir danevell. Div anezho embannet e 1954 a zo bet roet deomp e-giz tammoù eus ur romant a oa en e benn « Rozenn ar Gelveneg ».\nAn hini all bet skrivet e penn kentañ ar bloavezhioù 20 « Porzh » a zo dibar e meur a geñver. Dezrevelliñ a ra aergelc’h ur porzh pesketañ abred eus ar mintin pa ya ar vartoloded d’ar mor, ar merc’hed d’ar fritur, ar vugale d’ar skol, ar vicherourien d’ar chanter. Frazennoù berr, nerzhus, modern kenañ par da zoare Joyce da skrivañ. Kement elfenn eus buhez ar porzh a zo lakaet dirak hon daoulagad e-giz ma vijemp e-kreiz ar jeu : livioù, trouzioù, garmioù, frondoù, blazioù… ma nije kendalc’het e-giz-se e vije bet al lennegezh vrezhonek e-touez ar re vodernañ eus ar bed.\nSiwazh n’eus deuet digant e bluenn nemet un tenn, met pebezh teñzor !\nPelloc’h adalek ar bloaz 25 e vo Drezen dindan daou levezon : Hini rener ar c’hourrier, ar chaloni Cardaliaget, c’hoant gantañ kabestrañ pluenn e gelaouenner pa n’eo ket kristen a-walc’h anezhañ. Ne embanno er c’hourrier nemet ur gontadennig Nedeleg « Nosvezh nedeleg Loeizig ».\nSeurt lennegezh, blaz ar c’hozh gante ne oant ket ouzh doare Roparz Hemon, rener Gwalarn.\n« Ezhomm ebet d’hol lennegezh heuliañ an hentoù kozh. Ur wech dichadennet, tachenn ebet a vo ec’hon a-walc’h eviti …Ha ma n’eus mui anv ganti eus al lanneier alaouret, hag eus tour dantelezhet an iliz, petra vern ? ».\nBouetet e oa spered Drezen gant ar bed kozh anat eo, met dre e studioù en doa digoret meur a brenestr war bedoù lennegel all. Ha kement-se a zedenne Roparz Hemon en deus heñchet anezhañ da sevel troidigezhioù da gentañ penn evit Gwalarn.\nYouenn Drezen, ne skrivo e-barzh gwalarn nemet ur gontadennig verr « Mintin glas ». « An dour en dro d’an inizi » e zanevell hir gentañ a zo dindan stumm ur romantig a seblant deomp gwall fur ha klasik da genver ijin ha yezh, zoken ma gaver e-barzh nevezentioù a-bouez e-giz taolenn ar garantez etre daou zen yaouank ha pouezh an arz e-giz lusk ar vuhez.\nHa padal e troe e-barzh e benn kontadennoù poblek faltazius : Pellgent Loc’h Loual pe Ar C’hloc’h aour, a vo embannet pelloc’h ha lec’h all, hag aze e weler mat e vije bet un andon puilh evit hor skrivagner a chome stag dre e yezh hag e spered eus ar sevenadur hengounel.\nGout a ouier penaos en deus taolennet bed e yaouankiz en e romant Skol louarn Veig Trebern,\nTaolioù esae en doa graet en a raok : « Skrapadeg avaloù treougi » er gelaouenn War zu ar Pal e 1938 ha Foenneg an dourig kozh e 1957.\nAn danevell dic’hortoz a gaver en e zielloù eo hini ar Soudard Berthelot. Mont a ra Drezen er maez eus e dachenn voutin, ha eñ da vont war zu ar politikerezh. Lakaat ar ra ar fedoù da zegouezout e nedeleg 1940, pag emañ soudard war al linenn Maginot. Hervez ul lizher bet embannet gant dihunamb e 1940, en doa soñj skrivañ e eñvorioù brezel « Hent ar vered ». N’eus chomet netra en e zielloù, marteze eo bet re enoüs ar « brezel drol » ha n’en doa netra da gontañ ! Met chom a ray eus an amzer-se un iskiz a zanevell chomet diembann.\nA-beb seurt neuze a gaver en torkad danevelloù-mañ, pell eus doareoù e gamarad bras Jakez Riou. Met seul binvidikoc’h a-se eo e zanevelloù, a-fet yezh, a-fet doujañs evit ar sevenadur pobl, a-fet anaoudegezh don eus e vro. Diskouez a ra ur wech ouzhpenn eo dinamm e oberenn lennegel eus ar pezh eo bet lakaet da sammañ diwar un dornadig pennadoù kelaouennerezh e-pad ar brezel. Gant ar Soudard Berthelot e tiskouez splann eo tomm e galon ouzh ar Vretoned kar-o-bro. Broadelour e oa penn-kil-ha-troad, met n’en deus ket lakaet e anv morse er P.N.B.. Kelaouenner eo bet koulskoude er gelaouenn l’Heure Bretonne, kelaouenn ar P.N.B., kement ha gounid e damm greun ur wech disoudardet. Daoust dezhañ magañ pajennoù sevenadurel ar gelaouenn zo deuet gantañ un dousennad pennadoù n’omp ket mui evit degemer hiziv. Dindan levezon aergelc’h ar gouzalc’hidigezh ha bruderezh diehan ar stad c’hall enep De Gaulle, ar Saozon hag ar Yuzevien ez eus kalz speredoù a zo troet kamm. Siwazh deomp an hevelep mennozhioù eus an tu dehou pellañ a zo oc’h en em silañ en-dro e speredoù an holl Europeaniz hiziv an deiz. Ra chomo ar vrezhonegerien er-maez eus an distruj speredel-se pelloc’h.\nTañvaomp hep muzul an unnek danevell-mañ, test eus hent troidellek ur skrivagner breton en ur c’hantved kamm diwar re a feulz.\nEmbannet e-giz rakskrid d’an embannadur « Pellgent Loc’h Laoual » ha danevelloù all, gant Al Liamm e 2020.


Journal de Renaud Camus, mercredi 8 octobre 1986\ncréée le vendredi 12 décembre 2014, 16 h 01\nmodifiée le vendredi 25 novembre 2016, 0 h 09Berne, hôtel Kreuz, mercredi 8 octobre 1986, minuit. Personne ne m’avait jamais dit, ou en tout cas laissé l’impression, que Berne fût si belle, ~~~ ~~~ ~~~~~ ~~~~ ~~’~~~ ~~~~ ~~~~~~~~. ~~~ ~~’~~~~ ~~~~~-~~~~~ ~~~~ ~~~ ~~~~~ ~~ fait grand genre, ~~~~~ ~~’~~~~ ~~~~~~~~~ ~~~~~~ ~~~~ ~~~ ~~~~~~~ ~~~~~~~~~~~~. ~~~ ~~~~~~~ ~~~~, ~~~~ ~~~~~~~ ~~~~~~~~~ ~~~ ~~~~~ ~~~~~~ ~~~ ~~~~~~~, ~~~~ ~~~~~ ~~~~ ~~~~~~ ~~~~ ~~~~ ~~~~~ ~~~~~~~ d’Europe. Ses maisons ~~~ ~~~~~ ~~~~~-~~~~~ ~~~~ ~~~~~~ ~~~~~~~~~~~ ~~~~ ~~~~~~~ ~~~ la Strada Nuova de ~~~~~~, ~~~~~~~~~~~~~ ~~~~, ~~~~~ ~~~~~ ~~~ ~~ ~~~~~, ~~~ ~~~~ ~~~~~ ~~~~~~~~~, ~~~ ~~~~~ ~~’~~~~~~~~~, ~~~~~~~~~~ sinueux sous les ~~~~~ ~~~~~~~~~~~ ~~~~~~~~~~, ~~~~~~~~ ~~~ ~~~~~~ ~~’~~~~~~~ ~~~~~ ~~~~~ ~~~’~~~ ~~~~ ~~~~~~ attendu.\nLe ~~~~~~ ~~~ ~~~~~~~~~ ~~’~~ ~~~~~ ~~~~~ ~~~~~~~~~~ ~~ ~~~~~~ ~~~ ~~~~~~, ~~~ ~~~~~~ ~~~~~~~~~ plus de plaisir. ~~~~ ~~~~~~~~~~~~~ ~~~~~~~~~ ~~~~~ ~~~~~~~~ ~~~~~~~~~~~~~~~ ~~~~ ~~~~~~~~~ ~~~~~~~~~~~, ~~~~~~~~ ~~~~ ~~~~~~~ ~~~~~~~ ~~~ ~~~~~~, ~~~~ ~~~~~~~~~ ~~~~ ~~~~~~~~~~~~~ ~~~~~ ~~~~~~~~~, ~~~ ~~~~~~~~~ ~~~~ ~~~~~~~~~ ~~~~~~ ~~~ recul pour apprécier ~~~~~~~~~~~ ~~~~~~~~~ ~~~~~~~ ~~~~~~~~~ ; ~~~ ~~~~ ~~~~~~~~~~~~ ~~~~~ ~~’~~~~ ~~~~~~~~~ ~~~ ~~’~~~~ ~~~~~~~~~~ ~~~~ ~~~~~~~~~~~~~ ~~~~~~~, ~~~~~~ ~~~~~~~ ~~~ ~~~~~~~~~~~~, ~~~~ ~~~~~ ~~~ ~~~~~, ~~~~~~ ~~~ Montpellier.\nOrnans vaut davantage pour ~~~ ~~~~~~~ ~~~~ ~~~~~~, ~~~ ~~~~ ~~~~~~~~~~, ~~~ ~~~~~ ~~~~~~ ~~~~~~ ~~~~~~~~, ~~~~~ ~~~~ ~~~~~ ~~~~~, ~~~~~ ~~~ ~~~~~~~~~ ~~~ ~~~~~~~~, ~~~~ ~~~~~ ~~~~ ~~~~~~~~~ ~~~~~~~ ~~~ lui, presque toutes ~~~~~~~~~~~~, ~~~~ ~~~~~~~~~ ~~~ ~~~~~~~ ~~~~~~~. ~~~ ~~~~~~ ~~~ ~~~~~~~~~ ~~~~~ ~~~~~~~ ~~~~~~ ~~~ ~~~~~~~. ~~~~~ ~~’~~~ ~~~~ ~~~~~~~~~ ~~~~ ~~~~~~~~~~ ~~~~~ ?


Biziterien a skiant vat - Paysages de mégalithes\nUr glad dreistordinal eo meurvein ar Mor-Bihan, hag pep hini ac’hanomp zo karget anezhañ. Gantañ e c’haller empennañ kevredigezhioù an Neolitik ha bourriñ gant ar monumantoù bras o deus lezet dimp da welet. Kalz lec’hiennoù a vez digor hag a c’hall bezañ gweladennet, re all ne vezont ket, rak ezhomm o deus da vezañ gwarezet ; bresk eo an holl anezho. Setu amañ un nebeud kuzulioù evit kaout plijadur oc’h ober anaoudegezh gant ur glad dreistordinal en ur zoujañ ar monumantoù, hag evit reiñ d’ar weladennerien ar santad dibar-mañ : gwelet gant o daoulagad dezho ar monumantoù kentañ bet savet gant mab-den.\nFall eo ar pilpazerezh evit al lec’hiennoù.\nKen kozh eo douar al lec’hiennoù gant meurvein hag ar monumantoù o-unan. Pa gerzhit e-maez ar gwenodennoù merket, e vreskait endro ar monumantoù hag e vezit e riskl da lakaat anezho da gouezhañ – mac’hañ a rit ivez danvez henoniel a c’hallfe bezañ studiet gant henoniourien un deiz bennak.\nBresk eo al lec’hiennoù.\nUr frotadenn – pe gwashoc’h ur merk gant un tamm kleiz pe gant pentur – a c’hall distrujañ da viken elfennoù kozh dezho meur a vil bloaz. Ret-holl eo mirout da douch ar monumantoù ha da wastañ anezho.\nAl lec’hiennoù gant meurvein n’int ket mein hepken.\nEvit gwareziñ puilhded naturel an ekoreizhiad a zo diorroet en-dro d’ar monumantoù, hag evit kaout un endro naet ha plijus, ez eo arabat kemer elfennoù naturel (mein, reier, plant, ha kement zo) ha lezel lastez el lec’hiennoù. Ma ne gavit ket podoù-lastez tost d’al lec’hiennoù, ne zleont ket bezañ gwall bell, neuze !\nTaolit pled ouzh ar meurvein, ha taolit pled ouzhoc’h-c’hwi ivez !\nE lec’hiennoù naturel ma’z eus reier ha plant mesk-ha-mesk, e rankit teurel evezh : gwiskit botoù gant solioù plat ha na riskont ket, peadra da ziwall traoñ ho tivhar diouzh al lann hag al linad... Ha dreist-holl, bezit ho lagad war ar vugale, ur gwall lamm a c’hallont tapout buan.\nLod monumantoù zo war dachennoù prevez.\nDav eo doujañ al lec’hiennoù-se ha sioulded o ferc’henned.\nPuilh ha diseurt eo glad ar meurvein er Mor-Bihan.\nTitouroù talvoudus, nevesaet ingal, a c’haller kaout e www.mégalithes-morbihan.fr .


Enez Cathaigh, gwelet eus an oabl\nAn dismantroù a weler bremañ en enezenn\nInis Cathaigh pe Enez Cathaigh (Scattery Island e saozneg) zo un enezenn en aber ar stêr Sionainn en Iwerzhon. Emañ dirak aod Cill Rois, e kontelezh An Clár. Didud eo an enezennig-se bremañ met un tour-tan zo ha dismantroù ur manati, un tour hag ur savadur ma oa pezhioù-kanol.\nSaoznekaet eo bet anv iwerzhonek an enezenn (Inis Cathaigh) en Iniscathy da gentañ, Iniscattery da eil, hag a-benn ar fin eo aet da Scattery (Island).\nBrudet e oa Inis Cathaigh gwechall, abalamour ma voe savet ur manati enni gant sant Senan, unan eus daouzek abostol Iwerzhon, ha ma voe perc’hirindedoù kristen enni adalek ar VIvet kantved. Aspadennoù a chom eus peniti ar sant hag eus ar savadurioù a voe savet da-heul, koulz hag eus un tour 36,5 metr uhelder, unan eus uhelañ tourioù kozh Iwerzhon.\nInhabitants of Scattery Island, Shannon Estuary, Co. Clare by Senan Scanlan (en)\nAdtapet diwar « https://br.wikipedia.org/w/index.php?title=Inis_Cathaigh&oldid=1573742 »\nKontelezh An Clár\nKemmoù diwezhañ degaset d'ar bajenn-mañ d'an 17 Mae 2014, da 10:17.


Buhez ar Sent/1912/Thomas Kantorberi - Wikimammenn\nBuhez ar Sent/1912/Thomas Kantorberi\n◄ Gouel an Innosanted santel Thomas Kantorberi Sebastian Valfre ►\nAr zant-man a zo ganet en kêr Londrez, en Bro-Zôz. E vamm a oa eur gristenez vat hag a zeskas d’ezan abred anaout ha karet an Otrou Doue. Da gentan e tarempredas skoliou ar vro, ha goude e oe kaset da Bariz evit studian al lezennou.\nDizro d’ar gêr, e teuas da vezan sekretour eun dijentil diwar ar mêz, hag a dremene e holl amzer o chaseal. Evel ma veze bepred gantan, Thomas a deuas da vezan losk en servij Doue. Mes eun devez, o vezan lammet en eur stêr evit pakan eul lapous, e oe dare d’ezan bezan flastret dindan eur rod-vilin ; kredi reas d’ezan ne oa bet sovetaet nemet dre virakl, ha diwar neuze, e reas e zonj da vezan gwelloc’h kristen.\nGoulenn a reas bezan digemeret e-touez an dud a iliz, ha nebeut goude, arc’heskob Kantorberi hen greas avieler hag hen kemeras evit e vikêl-vras. An holl n’o devoe nemet meuleudi da rei d’ezan, rak ar zant a rê eus ar gwellan an holl labouriou a veze fiziet ennan.\nO vezan klevet hano eus e zantelez hag eus e spered kaer, roue Bro-Zôz, Herri II, a roas d’ezan ar garg kentan en e rouantelez. N’en devoe ket a geun, rak biskoaz den ne ziskouezas muioc’h a furnez hag a lealded. Gant ar c’halloud laket etre e zaouarn, ne glaske nemet eun dra : ober vad d’an holl, ha dreist-oll d’an dud dister ; ha goude bezan labouret epad an de, e tremene eul loden vras eus an noz o pedi.\nPa varvas arc’heskob Kantorberi, Thomas a oe hanvet en e blas, en despet d’e bedennou ha d’e zaerou. Diwar neuze, e vevas evel eur manac’h ; dougen a reas bepred dindan e zilhad eur gouriz reun ; sevel a rê da ziv heur diouz ar mintin evit lavaret e ofis, ha goude e walc’he o zreid da drizek paour, hag ec’h ee d’ober eur c’housk-all. Abred e veze adarre war zao, ha goude bezan lavaret e bedennou ha studiet ar Skritur-Zakr, ec’h ee da welet an dud klanv ; ha da nav heur ec’h oferenne, ha ne gemere tamm arôk ter heur.\nAr pab a rê kalz a stad anezan, hag hen diskouez a reas en konsil Tour. Thomas a yeas d’ar c’honsil, ha pa zigouezas demdost da gêr, petra bennak ma ne oa ket ar c’hiz, an eskibien a yeas da benn hent d’ezan, hag epad ar c’honsil, ar pab hen lakas da azezan en tu deou d’ezan.\nPa zistroas da Vro-Zôz, ar roue a reas ober d’ezan eun digemer eus ar re gaeran. Mes nebeut goude, ar roue a roas urz d’an eskibien da zinan eun dra bennak eneb ar fe. Ar zant ne fellas ket d’ezan senti, ha derc’hel a reas ken start ma teuas ar roue da gemer kalz a zroug outan.\nGant aon da vezan lazet, Thomas a deuas dre guz en Frans, ’lec’h ma oa c’hoaz ar pab ; mont a reas d’e gaout evit kontan d’ezan pez a oa c’hoarvezet, ha goude en em dennas en manati Pontigni.\nEpad an amzer-ze, ar roue a laere madou ar zant, kouls ha danve e gerent ha re e vignoned ; rei a reas urz d’o c’has er-mêz eur ar vro, hep damant ebet d’o oad na d’o yec’hed ; mes kaer en devoe, n’hallas ket dont a benn eus a Dhomas.\nKoulskoude, ar pab a reas kement war roue Bro-Zôz, ma c’hallas ar zant distrei d’e eskopti, seiz vla goude ma oa tec’het. Ar peuc’h, siouaz, ne badas ket pell. Tud fall a damallas Thomas en gaou, hag ar roue a oe re brim d’o c’hredi. Eun devez e oe klevet o lavaret : « N’hallin eta kaout peuc’h ebet gant an arc’heskob-ze ? » Pevar dijentil o devoa e glevet hag a gredas ober plijadur d’ezan en eur lazan an den santel. Mont a rejont da Gantorberi evit ober o zôl ; ar zant a oa en iliz o kanan ar gousperou.\n— Pelec’h, emeze, eman an traitour ?\n— Pelec’h, emeze, eman an arc’heskob ?\n— Me eo, eme Dhomas raktal ; traitour n’on ket, avat.\nAr zant a zifennas, en han’ Doue, ouz ar zoudarded ober droug d’e bobl ; en em deurel a reas d’an daoulin, ha goude bezan grêt eur bedennig da Zoue, d’ar Werc’hez, ha da zant Denez, ec’h astennas e c’houg d’e vuntrerien, hag ar re-man a faoutas e benn dre an hanter gant o c’hlezeier. Merzerenti sant Thomas a zigouezas er bla 1170 ; n’en devoa c’hoaz nemet tri bla ha hanter-kant.\nPa glevas ar roue ar c’helou, e oe ken glac’haret ma chomas meur a zevez hep dibri nag evan. Mont a reas da bardonan war ve ar zant, diarc’hen ha gwisket paour, ha skuilh a reas eur mor a zaerou ; kovez a reas e bec’hed dirak an holl. Distro ar roue ouz Doue a oa eur mirakl grêt gant ar merzer santel.\nAdtapet diwar « https://br.wikisource.org/w/index.php?title=Buhez_ar_Sent/1912/Thomas_Kantorberi&oldid=38219 »


Maria Christina von Österreich (1742–1798) - Wikipedia\nUr pennad Maria Christina von Österreich zo ivez.\nPoltred Maria Christina von Österreich (1742–1798), gant Marcello Bacciarelli (1731–1818), e 1766)\nPoltred Maria Christina von Österreich, gant Johann Zoffany\nMaria Christina von Österreich, pe Maria Christina Johanna Josepha Antonia (1742–1798) a oa Arc'hdugez Aostria, Dugez Sachsen-Teschen, gouarnerez an Izelvroioù.\nMerc'h e oa da Franz Iañ ha d'an impalaerez Maria Theresia (1717–1780), Impalaerez santel.\nMarie-Christine, lesanvet Mimi en he ziegezh, a oa ganet evel he mamm d'an 13 a viz Mae 1742. He breur pennhêr, Joseph II, a oa ganet bloaz a-raok, en Meurzh 1741, ha hi an hini e oa bugel moumoun e vamm. Gant se e vage he breudeur ha c'hoarezed un tamm brav a warizi outi.\nE lez Vienna e taremprede he c'hoar-gaer Maria Isabella di Borbone-Parma. Krediñ a reer e voe un darempred lesbian romantel etre an div vaouez yaouank. Ken alies e vezent a-gevret ma oant bet lesanvet Orfeüs hag Euridike : troet e oant gant ar sonerezh o-div met karantez wirion a oa etreze ivez. Bemdez e skrivent lizheroù hir an eil d'eben ma tisplegent o santadoù. En he lizheroù e tiskulie Maria Christina he natur sichant, Isabella avat ne oa ket douget d'al levenez, ha sorc'hennet e oa gant ar marv. N'eo ket sur avat e oant heñvelreviadezed evit kelo-se : diouzh ar c'hiz e oa disklêriañ santadoù tomm-berv neuze, evel entre Julie ha Claire en Nouvelle Héloïse. Lesbianoc'h e oa an darempred etre dugez Devonshire ha Lady Elizabeth Foster. N'eus bet miret nemet lizheroù Isabella, re Maria Christina zo bet distrujet goude he marv.\nAdtapet diwar « https://br.wikipedia.org/w/index.php?title=Maria_Christina_von_Österreich_(1742–1798)&oldid=1819224 »


– Posted on 5 août 2010Posted in: fédéralisme\nVeuillez trouver, ci-dessous, la traduction en langue bretonne de l'appel du 9 mars sur le droit de travailler dans sa langue. Il est actuellement diffusé dans les milieux bretonnants où il rencontre un grand succès , notamment auprès de syndicalistes. Cette diffusion est accompagnée du communiqué ci-dessous :\n" La république, malgré des efforts soutenus, n'ayant pas réussi à éradiquer complétement la langue bretonne, il serait irresponsable – d'un point vue strictement humanitaire – de laisser les ouvriers bretonnants (il est bien entendu que la bourgeoisie est parfaitement francophone ou bilingue) se blesser en usant de matériels dont le mode d'emploi serait rédigé exclusivement en anglais, macédonien, papou ou même français. C'est pourquoi nous avons cru utile de faire traduire en excellent breton le texte de l'appel du 9 mars; une traduction est en cours en gaélique irlandais, une autre en alsacien "\nKengor an 9 a viz meurzh evit ar gwir d'ar yezh broadel hag a enep ar gwallziforc'h e keÃ±ver ar yezh.\nDileuridi sindikadoù Bro Alaman, Bro C'hall, Itali, ha kevrededigezhioù evit brudaÃ± ar yezhoù broadel ar broioù-maÃ± kenkoulz ha kevredigezhiou diouz Bro Belgia ha Bro Kebec hag a sin dindan an destenn-maÃ±, o deus en em bodet an nav a viz meurzh e Pariz, e Palais-Bourbon, dindan kadoriadur an aotrou Jacques Myard, kannad, maer Maisons-Laffitte (departamant an Yvelines).\n– o vezaÃ± ma'z eus poanioù ha gwallziforc'hioù evit an implijidi en ur embregerezh pa ya ur yezh estren da vezaÃ± pouezusoc'h eged o yezh broadel er embregerezh-maÃ±;\n– o lakaat da soÃ±j hag emaÃ± ar gwallziforc'h e keÃ±ver ar yezh difennet groÃ±s gant Karta ar gwirioù diazez Unvaniezh Europa, zo bet votet e bloazh 2000. Ouzhpenn-se emaÃ± diazezet kevatalder en un doare lezennek gant an emglevioù a groueont an Unvaniezh Europa ;\n– oc'h en em harpaÃ±, diouzh un tu ouzh o lezennoù diazez hag ouzh o gwirioù broadel, ha, diouzh un tu all, ouzh Kenemglev e keÃ±ver al liesseurted sevenadurel hag a zo bet degemeret gant an Unesco e miz here 2005, ha lakaet war pleustr goude bezaÃ± degemeret, dreist holl en o broioù ;\n– oc'h en em lavarout a du gant kefridioù Senad Bro C'hall ha Bundestag Bro Alaman o deus lavaret drezo da Unvaniezh Europa, e 2009, hag emaÃ± an Unvaniezh diazezet war unelezh e liesseurted ; al lieseurted-maÃ± a c'heller displegaÃ± dre al liesyezhelezh peurgetket ;\n– o vennout strizh lakaat da echuiÃ± ar poanioù hag ar gwallziforc'hoù-maÃ±, adsevel lieusserted ar yezhoù ha dellezegezh ar yezhoù broadel, ha lakaat da vezaÃ± doujet gwir an implijidi da labourat gant ar yezhoù-maÃ± ;\na sav " Kengor an 9 a viz meurzh evit ar gwir d'ar yezh broadel hag a enep ar gwallziforc'h e keÃ±ver ar yezh" hag a zo e barzh ur genurzhierezh etrevroadel a liammo sindikadoù, tud politikel, kevredigezhioù vrudaÃ± ar yezhoù broadel ha liesseurted ar yezhoù, evit kenurzhiaÃ± ar c'heleier, ha dreist holl, reiÃ± al laÃ±s oberiadennoù broadel, europat hag etrevroadel evit demokratiezh ar yezhoù.\na c'halv sindikadoù, dilennidi ha kevredigezhioù an holl vroioù hag a zo o falioù an hevelep re dont ganto, a bed an holl aozadurioù da bourvezhiÃ± o finvidigezhioù, evit ur mont endro efedus ;\na resis hag e vezo an emlusk d'ur genurzhierezh etrevroadel a sindikadoù, peurgetket evit kevrennaÃ± ar c'heleier ha kenurzhiann an oberiadennoù, war dachenn an embregerezhioù hag an darempredoù el labour : ra vo ur politikerezh demokratezel evit ar yezhoù un tu-kreÃ±v e barzh ar sindikadoù ; da gentaÃ± e vo red reiÃ± da anaoudegezh ar studioù kaset da benn gant skol veur Jeneva ha skolaj "Modern Ãœzletitudomànyok FÃ¶iskolàja" deus Tatabànya e bro Hungaria, war dro tuoù mat evit ekonomiezh ar Rouantelezh Unanet ;\nen em ouestl sevel ur reizhenn evit mont endro ar genurzhierezh, ar buanaÃ± ar gwellaÃ± ;\na c'houlenn digant Kadoriad Breudoù Europa; digant kadoridi strolladoù parlamantel Europa, digant an Aotrou Graça Moura, dezreveller war al liesyezegezh ha digant ar c'hefridiour e karg an teuliad, an aotrou Leonard Orban, degemer ur gannadur e mallusted evit selaouiÃ± e goulennoù war dro ar ginnig kefridi e keÃ±ver al liesyezegezh hag a zo bet degemeret gant kengor e karg ar sevenadur Breudoù Europa, d'ar 24 a viz c'hwevrer tremenet. AnadiÃ± ra bezaÃ± diwezhat, pa soÃ±jer e teuio prestik an dilennadegoù europat.


Pajenn:Morvan - Buez ar Zent, 1894.djvu/36 - Wikimammenn\nPajenn:Morvan - Buez ar Zent, 1894.djvu/36\nar bec’herien : pedi ha iun a rea evitho. A hent all, o talc’he mad da zifenn guiriou ann Iliz, ha var ar poent-se en devoue meur a gontrolies. Bez’en devoue zoken eunn dra bennag da c’houzanv euz a berz ar roue Philip-Aogust ; mes ar roue-ma a anavezaz erfin edo ar virionez ganthan hag a deuaz da veza eur mignoun braz d’ezhan.\nEr bloaz 1209, ar Zant a c’hoanteaz ober c’hoaz eur brezegenn da c’houel ar Rouanez, petra bennag m’oa dija klanv. Da fin he brezegenn, e lavaraz kenavo d’ar bobl, hag abenn pevar devez goude e varvaz e peoc’h, d’ann dek a viz genver ; resevet en doa he zakramanchou diveza gant eur feiz hag eunn devosion hag a rea da gement hini a ioa var al leac’h beza tenereat betek goeled he galoun.\nAr zant-ma a ioa bet savet gant eur belek santel hag a ioa eontr d’ezhan. Ar vugale ne ankounac’haont morse ar c’henteliou hag ar skoueriou a vez bet roet d’ezho enn ho bugaleach. Ma n’o deuz bet neuze nemed kenteliou ha skoueriou mad, ec’h heuilint ato ar skoueriou hag ar c’henteliou-ze epad ann nemorant euz ho buez, pe, ma n’ho heuliont ket ato, e c’heller lavaret da vihana e tistroint d’ho heul abred pe zivezad. Er c’hountrol, m’a n’o deuz bet en ho bugaleach nemed kenteliou ha skoueriou fall, e vezo diez-braz goudeze ho lakaat da zistrei var ann hent mad. « Ann den iaouank, eme ar Spered-Santel, a gendalc’ho da heul ann hent m’en deuz kerzet dreizhan da genta, hag enn he gozni zoken ne guitaio ket ann hent-se. »\nAr zant-ma, ganet e Kappados var dro ar bloaz 432, a oue savet e doujans Doue gant he dad hag he vamm. O veza bet karget eur pennad da lenn ar Skritur Sakr enn iliz, ar pez a lenne a ieaz ken doun enn he galoun ma c’hoanteaz kuitaat ar bed evit heul kuzuliou santel ann Aviel. Mes, da genta, e sonjaz mont da bardouna da Je-\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/36&oldid=137559 »


Buhez ar Sent/1894/Gorgoon ha Dorothee - Wikimammenn\nBuhez ar Sent/1894/Gorgoon ha Dorothee\n◄ Ginivelez ar Verc’hez Gorgoon ha Dorothee Nikolas Tolantin ►\nAntronoz ho galvaz dirazhan adarre, hag e lavaraz dezho : « — Mar kirit senti ouzinn, me roio d’ehoc’h ar\nrenk kenta etouez va offiserien. A hent all, n’oc’h\neuz da c’hortoz nemed eur maro kriz ha mezuz. »\nKerkent Gorgoon a respountaz evithan he-unan hag evit Dorothee : « — Jezuz-Krist hor c’hennerzo dre he c’hras ; grit eta bolontez ho tad, mab ann diaoul ma’z oc’h.»\nRaktal Dioklesian a reaz ho skourjeza enn eur feson didruez ken na oue distag ar c’hroc’henn dioc’h ho c’horf, ha goudeze e lavaraz skuill var ho gouliou guinegr ha c’hoalenn kemmesket enn eunn douez. Mes epad ann amzer-ze ann daou verzer a ioa bepred laouen evel ann heol, ha ne ehanent da veuli Doue.\nAnn dra-ma a lakea ar vourrevien da egari goasoc’h-goaz, ha setu hi, goude beza kemeret kuzul ann eil digant egile, hag astenn Gorgoon ha Dorothee var eur c’hrill hag a ioa glaou beo dindanhi, evit rosta ho c’horf a nebeudou evel m’oa bet rostet korf sant Lorans. Mes ann daou offiser kristen a ioa eno egiz pa vijent bet var eur guele roz, hag a gendalc’he da veuli. Doue, enn eur lavaret : « — Ni ho trugareka, Aotrou holl-c’halloudek, abalamour m’oc’h euz hor c’havet din da c’houzanv eunn dra bennag dre garantez evidhoc’h. Ar moged a zao diouzomp varzu ennhoc’h a obteno d’eomp, ni a esper, ar pardoun euz hor pec’hejou, hag ar c’hras da gaout eur plas enn ho paradoz e kichen ho merzerien fidel. »\nAbarz ar fin, ann impalaer Dioklesian, o velet ne c’helle ket beza treac’h d’ezho, ho c’houndaonaz da veza mouget. Ar vourrevien eta ho c’hasaz gantho d’al leac’h merket evit kement-se, hag ho lakeaz d’ar maro enn eur deuler eul las-kroug enn dro d’ho gouzoug. Ho merzerenti a erruaz er bloaz 304. Ann dud fidel a enterraz ho c’horfou gant respet, ha divezatoc’h ho relegou a oue digaset da Rom ; rak e Nikomedii eo e ouent lakeat d’ar maro.\nAnn daou zant-ma a jomaz pell e palez ann impalaer Dioklesian heb diskouez d’ezhan oant kristenien. Evelse, eunn den, hag a zo e servich eur prins pe eur c’houarnamant hag a ra brezel d’ar relijion, a c’hell ober he zevosionou e kuz ha delc’her he blas keit ha ma ne vezo\ngoulennet diganthan netra kountrol d’ar feiz pe gountrol d’he\ngoustians. Mes kerkent ha ma vezo goulennet diganthan eunn dra bennag kountrol d’ar feiz pe gountrol d’he goustians, pe hebken eunn dra bennag hag a c’hellfe rei da gredi e kemer perz e-unan er vrezel a ra ar prins pe ar chouarnamant d’ar relijion, ann den-ze a dle en em ziskouez ha lavaret nann, e riskl da denna varnhan droulans ar prins pe ar c’houarnamant. Pec’hed eo ato asanti gant ar re a ra brezel d’ar relijion, pe ober ann neuz hebken da asanti gantho, abalamour ann dra-ma a ve rei skouer fall d’ann nesa. Red eo, eme ann abostol sant Paol, en em viret zoken dioc’h kement tra en deuz liou ar pec’hed, dioc’h Kement tra en deuz evit ar re all doare da veza pec’hed.\nAdtapet diwar « https://br.wikisource.org/w/index.php?title=Buhez_ar_Sent/1894/Gorgoon_ha_Dorothee&oldid=30353 »\nKemmoù diwezhañ degaset d'ar bajenn-mañ d'an 14 Gen 2012, da 19:38.


Poltred ar c'hardinal Michele Mazzarino\nAlessandro Mazzarino, anavezetoc'h evel Michele Mazzarino (Pescina, 1añ a viz Gwengolo 1605 – Roma, 31 a viz Eost 1648), a oa ur beleg dominikan, arc'heskob Ais de Provença.\nBreur e oa da Giulio Mazzarini (1602-1661), kardinal, diplomat ha ministr.\nIliz Santa Maria sopra Minerva, e Roma.\nGanet e oa e Pescina, e Rouantelezh Naplez, met savet e voe e Roma. Alessandro e oa e anv-badez. Mab e oa da Pietro Mazzarini, ha d'e bried Ortensia Buffalini. E vamm a oa eus un tiegezh a renk uhel, a orin eus Città di Castello, en Umbria, ha filhorez e oa da Filippo Iañ Colonna, Konestabl Naplez. C'hwec'h bugel a oa en tiegezh, Giulio Mazzarino e oa ar c'hentañ, ha Michele an eil.\nE 1620 ez eas da skol Urzh an Dominikaned e kouent penniliz Santa Maria sopra Minerva e Roma hag eno e kemeras an anv Michele . E 1624 ez eas da echuiñ e studioù da Viterbo ha Bologna. Beleget e voe e 1628, ha kelenn a reas an doueoniezh hag ar brederouriezh e meur a skol dalc'het gant an Dominikaned, ha meur a garg a bouez a voe roet dezhañ.\nAnvet e voe da vestr ar palez sakr gant ar pab Urban VIII, ha gant Inosant X da arc'heskob Aix-en-Provence e 1645 (hag e chomas betek e varv), da gardinal, da vesroue Katalonia ha da gannad e Roma.\nE Genver 1648 e voe anvet da vesroue Katalonia ha mont a reas da Varcelona. Eno e kouezhas klañv ha rankout a reas kuitaat e bost. Distreiñ a reas da Roma, ma varvas d'an 31 a viz Eost 1648.\nAdtapet diwar « https://br.wikipedia.org/w/index.php?title=Michele_Mazzarino&oldid=1981581 »